O Kbira Sultana tal-vittorji, O Verġni l-aktar għolja fis-sema, għall-isem qawwi tiegħek jifirħu s-smewwiet, jitriegħed l-infern; O Sultana glorjuża tar-Rużarju mqaddes, aħna, uliedek ixxurtjati li inti għażilt biex iwaqqfulek tron f'Pompej, ninxteħtu għarkopptejna f'riġlejk f'dan il-jum ta' festa kbira li jfakkarna fit-tqegħid tal-ewwel ġebla tas-santwarju tiegħek, jum li fih bdew it-trijonfi tiegħek fuq l-art li dari kienet art l-allat foloz u d-demonji; id-dmugħ ta' għajnejna jurik l-imħabba li qiegħda tixgħel fi qlubna, b'kunfidenza ta' wlied nuruk il-faqar tagħna.

O Marija, mit-tron tal-ħniena tiegħek, ixħet il-ħarsa ħanina tiegħek fuqna, fuq il-familji tagħna kollha, fuq pajjiżna, fuq id-dinja, fuq il-Knisja kollha; ikollok ħniena mid-dwejjaq li fihom ninsabu u mit-taħbit li jnikket ħajjitna.

Ara, O Ġesù b'kemm tiġrib fir-ruħ u fil-ġisem ninsabu mdawrin, b'kemm hemm u niket ninsabu magħfusin!

O Omm, żomm id-driegħ ta' ibnek inkurlat għal ħtijietna, u qanqal bil-ħniena qlub il-midinbin; huma wkoll ħutna u wliedek, għalihom ukoll ibnek Ġesù ċarċar id-demm imqaddes tiegħu; minħabba fihom il-qalb tiegħek l-aktar safja ġiet minfuda b'sejf ta' niket.

Illum, uri ruħek ma' kulħadd, dak li tassew inti, Sultana tal-paċi u l-maħfra.

Sliem għalik, Marija

O Marija, għalkemm wliedek, aħna wkoll, minn tal-ewwel, bi dnubietna qed nerġgħu nsallbu f'qalbna lil ibnek Ġesù u mill-ġdid qed ninfdu b'sejf ta' niket il-qalb tiegħek bla tebgħa; iva, nistqarruh, jistħoqqilna l-kastgi l-aktar ħorox.

Iżda, O Marija, ftakar li fuq il-quċċata tal-Kalvarju int ġbart l-aħħar qatriet tad-Demm imqaddes ta' Ibnek Ġesù u l-aħħar xewqat tal-Feddej tagħna xħin kien qiegħed imut.

U dawk l-aħħar xewqat tal-Iben ta' Alla, issiġillati bid-Demm imqaddes tal-Bniedem-Alla, juri li inti Ommna, Omm il-midinbin.

Mela inti bħala Ommna, int l-Avukata tagħna, it-Tama tagħna.

U aħna, bid-dmugħ f'għajnejna, ngħollu jdejna lejk biex nitolbuk ħniena bi ħrara kbira.

O Omm l-aktar twajba, ikollok ħniena minna, mir-ruħ tagħna, mill-familji tagħna, mill-qraba tagħna, mill-mejtin tagħna, mill-għedewwa tagħna, minn tant u tant li għalkemm Insara qed joffendu l-Qalb Imqaddsa ta' Ibnek.

Ħniena nitolbuk illum għal dawk kollha li tbiegħdu mit-triq it-tajba, għall-Ewropa kollha, għad-dinja kollha, biex kulħadd, niedem, jersaq mill-ġdid lejn ibnek Ġesù.

Ħniena għal kulħadd, nitolbuk, O Omm tal-ħniena.

Sliem għalik, Marija

O Marija, kemm jiswielek li tismagħna bil-qalb!

Kemm jiswielek li taqlgħalna l-grazzja li nsalvaw!

Forsi Ġesù ma riedx jafda f'idejk it-teżori tal-grazzji tiegħu?

Inti tinsab inkurunata Sultana ta' fuq il-leminija ta' Ibnek, imżejna bi glorja li qatt ma tintemm, mgħollija fuq il-kori kollha tal-anġli.

Is-saltna tiegħek tasal sa fejn jaslu s-smewwiet, u taħtek huma l-art u l-ħlejjaq kollha li fiha jinsabu.

Is-saltna tiegħek tasal sal-infern, u int taħtafna minn idejn ix-xitan, O Marija.

Inti tista' kollox bil-grazzja, inti mela tista' ssalvana.

U jekk tgħid li ma tridx tgħinna għaliex ulied ingrati, li ma jistħoqqilniex li tidħol għalina, għidilna għallinqas għand min nirrikorru biex niġu meħlusa minn tant kastigi.

Il-qalb tiegħek ta' Omm ma taħmilx li tara lilna, uliedek, mitlufin.

Il-Bambin li naraw fuq irkopptejk, il-kuruna misterjuża li nilmħu f'idejk, inisslu fina tama qawwija li int se tismagħna.

U aħna għandna tama sħiħa fik; ninxteħtu f'riġlejk; bħala wlied bla saħħa ninxteħtu fuq id-dirgħajn tal-aktar twajba fost l-ommijiet; u llum stess minn għandek nistennew il-grazzji kollha li nixtiequ.

Sliem għalik, Marija

NITOLBU L-BARKA LIL MARIJA

L-aħħar grazzja issa aħna nitolbuk, O Sultana, grazzja li int ma tistax tiċħadhielna f'dan il-jum ta' festa kbira.

Agħtina lkoll l-imħabba tiegħek, u b'mod speċjali, il-barka tiegħek.

Le, ma nitilqux minn quddiemek, ma nqumux minn għarkopptejna, qabel ma int tberikna.

Bierek, O Marija, f'dan il-waqt, il-Papa, missier l-Insara kollha.

Mal-għeġubijiet tal-imgħoddi, mat-trijonfi tar-Rużarju tiegħek, li minħabba fihom inti imsejħa Sultana tal-vittorji, żid din ir-rebħa wkoll: Agħti, O Marija, rebħ lir-reliġjon Nisranija, u paċi lill-għaqda tal-bnedmin.

Bierek lill-Arċisqof tagħna, lis-saċerdoti, u lil dawk kollha li jaħdmu għall-ġieħ tas-santwarju tiegħek f'Pompej, u lil dawk kollha li jmexxu 'l quddiem id-devozzjoni lejn ir-Rużarju mqaddes tiegħek.

Rużarju mbierek ta' Marija, katina ħelwa li tgħaqqadna ma' Alla, rabta ta' mħabba li sseħibna mal-anġli, qawwa għall-ħelsien meta jaħbat għalina l-infern, port sigur mit-tempesti tal-ħajja, ktieb tal-ħajja ta' dejjem: Aħna ma nħalluk qatt.

Int kun il-hena tagħna waqt l-agunija; lilek l-aħħar bewsa tal-ħajja li tkun sa tintemm.

U l-aħħar kelma li toħroġ minn fommna, ikun l-isem ħelu tiegħek, O Sultana tar-Rużarju, O Madonna, O Omm għażiża tagħna, O Kenn tal-Midinbin, O Faraġ tal-Imnikktin.

Tkun imbierka kullimkien, illum u għal dejjem.

Ammen.

Salve Reġina

Supplika lill-Madonna ta' Pompej


Il‐Kummissjoni Interdjoċesana Ambjent (KA) hija tal‐fehma li l-policy proposta dwar il‐pompi tal‐petrol ma ġietx riveduta sew qabel ma ġiet ippubblikata u li t-tħejjija tagħha saret b'ħafna għaġla.

Dan forsi minħabba l‐protesti assertivi li saru u li kienu qed jibdew jimbarazzaw lill‐awtoritajiet.

Dan jixhed sens ta' insensittività lejn l‐artijiet barra miż‐żoni tal‐iżvilupp.

Dan ilu żmien jinkwieta lil dawk iċ‐ċittadini ta' kuxjenza li ma jixtiqux jaraw l‐ambjent naturali u kulturali jisfa vittma ta' interessi finanzjarji.

Id‐dokument jagħti x'jifhem li l‐applikazzjonijiet pendenti ser jiġu deċiżi skont din il‐policy l‐ġdida.

Imma kif jista' dan ikun il‐każ, jekk ma jiġix emendat l‐Att dwar l‐Ippjanar tal‐Iżvilupp?

L‐Artiklu 72 (2) ta' dan l‐Att jgħid ċar u tond li fid‐determinazzjoni ta' applikazzjoni għall‐permess għall‐iżvilupp, il‐Bord tal‐Ippjanar għandu jirreferi biss għal pjanijiet, policies jew regolamenti li ġew iffinalizzati u approvati mill‐Ministru (responsabbli mill‐ippjanar) jew mill‐Kamra tad‐Deputati skont il‐każ u pubblikati.

Jidher ċar, għalhekk, li f'deċiżjonjiet dwar applikazzjonijiet għall‐iżvilupp, wieħed irid iqis biss dak li jgħidu dawn il‐policies approvati.

It‐tħejjija ta' din il‐policy ħadet ħafna żmien.

Għalhekk il‐KA kienet tistenna li l‐policy proposta tidħol aktar fil‐fond fit‐tifsira tal‐iskop.

Konna nistennew ukoll li d‐dokument jagħti n‐numru tal‐pompi tal‐petrol li kellhom il‐ħtieġa li jiġu rilokati, bid‐dettalji dwar il‐post fejn jinsabu bħalissa u x'livell ta' riskju qed joħolqu għaż‐żoni residenzjali.

Skont il‐KA, il‐policy proposta għandha tiddefinixxi sew it‐terminu 'rilokazzjoni' billi tispeċifika d‐distanza bejn il‐pompa tal‐petrol l‐antika u dik li se tkun qed tinbena flokha.

Pompa tal‐petrol tipprovdi servizz lill‐vetturi li jkunu għaddejjin minn inħawi partikulari u għandha tkompli tforni dan is‐servizz kemm jista' jkun fl‐istess lokalità ġenerali.

Fl‐aħħar nett il‐KA tħoss li l‐ħtieġa li jiġu rilokati pompi tal‐petrol eżistenti, aktar ma jgħaddi ż‐żmien, qed issir inqas rilevanti minħabba l‐miri li l‐Gvern stess qed jagħmel biex minn diesel jew petrol il‐vetturi jmorru għal sorsi oħra ta' enerġija.

Agħfas hawn

biex taqra l-istqarrija sħiħa bil-Malti tal-Kummissjoni Ambjent.

Agħfas hawn

biex taqra l-istqarrija sħiħa bl-Ingliż tal-Kummissjoni Ambjent.

Il-policy riveduta dwar il-pompi tal-petrol: ambigwa apposta jew b'nuqqasijiet ġenwini waqt it-tħejjija? – Kummissjoni Ambjent


religion, church, news, L-Evanġelju tal-Jum

Qari tal-jum

L-Ewwel Qari:

Salm: 9, 2-3.4 u 6.16b u 19

L-Evanġelju:

Lq 20, 27-40

F'dak iż-żmien resqu fuq Ġesù xi wħud mis-Sadduċej, dawk li jiċħdu l-qawmien mill-imwiet, u staqsewh: "Mgħallem, Mosè ħallielna miktub: "Jekk wieħed imutlu ħuh miżżewweġ u dan ikun bla tfal, dak ikollu jiżżewweġ l-armla biex inissel ulied lil ħuh".

Issa jkun hemm sebat aħwa, u l-kbir iżżewweġ u miet bla tfal.

It-tieni wieħed, u mbagħad it-tielet, f'kelma waħda, is-sebgħa li kienu, ħadu l-armla, u mietu bla ma ħallew tfal.

Fl-aħħar mietet il-mara wkoll.

Issa din, fil-qawmien tal-imwiet, mart min minnhom tkun?

Għax is-sebgħa jkunu żżewġuha".

Weġibhom Ġesù: "Il-bnedmin f'din id-dinja jiżżewġu u jżewġu; imma dawk li jkun jistħoqqilhom jgħaddu għad-dinja l-oħra u jqumu mill-imwiet, dawn la jżewġu u lanqas jiżżewġu.

Għax anqas jistgħu jmutu iżjed, għaliex ikunu bħall-anġli, u huma wlied Alla ladarba qamu mill-imwiet.

U li l-mejtin iqumu, Mosè wkoll urieh, fir-rakkont tax-xitla tal-għollieq, għax lill-Mulej isejjaħlu Alla ta' Abraham, Alla ta' Iżakk, u Alla ta' Ġakobb.

Issa hu mhuwiex Alla tal-mejtin, iżda tal-ħajjin, għax għalih kulħadd jgħix".

Qabżu xi wħud mill-kittieba u qalulu: "Mgħallem, sewwa qiegħed tgħid".

Għax xejn iżjed ma kellhom il-wiċċ jistaqsuh.

San Klement I, Papa u Martri

L-Evanġelju tal-jum: 23 ta' Novembru


Qari tal-jum

L-Ewwel Qari: Atti 6, 8-15

L-Evanġelju: Ġw 6, 22-29

L-għada li Ġesù mexa fuq il-baħar, in-nies li kienu għadhom in-naħa l-oħra tal-baħar raw li hemmhekk ma kienx hemm ħlief dgħajsa waħda u li Ġesù ma kienx tela' fiha mad-dixxipli tiegħu, imma li d-dixxipli kienu marru weħidhom.

Mela waslu xi dgħajjes oħra minn Tiberija qrib fejn kienu kielu l-ħobż wara li l-Mulej kien radd il-ħajr.

Iżda n-nies, meta raw li fuqhom la kien hemm Ġesù u lanqas id-dixxipli tiegħu, telgħu fuq id-dgħajjes u marru lejn Kafarnahum ifittxu lil Ġesù.

U meta sabuh in-naħa l-oħra tal-baħar staqsewh: "Rabbi, meta ġejt hawn?".

Ġesù weġibhom: "Tassew tassew ngħidilkom, intom qegħdin tfittxuni mhux għax rajtu sinjali, imma għax kiltu mill-ħobż u xbajtu.

Tħabtu mhux għall-ikel li jgħaddi, iżda għall-ikel li jibqa' għall-ħajja ta' dejjem, dak li Bin il-bniedem jagħtikom, għaliex lilu Alla l-Missier immarka bis-siġill tiegħu".

Imbagħad staqsewh: "X'għandna nagħmlu biex nagħmlu l-opri ta' Alla?".

Weġibhom Ġesù: "L-opra ta' Alla hija din: li intom temmnu f'dak li huwa bagħat".

L-Evanġelju tal-jum: 6 ta' Mejju


It-Tmien Ħadd taż-Żmien ta' Matul is-Sena

Qari tal-jum

L-Ewwel Qari: Sir 27, 5-8

It-Tieni Qari: 1 Kor 15, 54-58

L-Evanġelju: Lq 6, 39-45

F'dak iż-żmien, Ġesù qal lid-dixxipli din il-parabbola: "Jista' agħma jmexxi agħma ieħor?

Mhux it-tnejn jaqgħu fil-ħofra?

Id-dixxiplu mhuwiex aqwa mill-imgħallem tiegħu; imma kull min itemm it-taħriġ tiegħu jsir bħall-imgħallem tiegħu.

Għax tara t-tibna f'għajn ħuk, u ma tarax it-travu li għandek f'għajnek int?

Kif tista' tgħidlu lil ħuk: "Ħi, ejja nneħħilek it-tibna li għandek f'għajnek", meta m'intix tara t-travu li għandek f'għajnek int?

Ja wiċċ b'ieħor!

Neħħi l-ewwel it-travu minn għajnek int, ħalli mbagħad tara sewwa kif tneħħi t-tibna minn għajn ħuk.

Ma hemmx siġra tajba li tagħmel frott ħażin, kif anqas ma hemm siġra ħażina li tagħmel frott tajjeb.

Kull siġra mill-frott tagħha tingħaraf.

Ħadd ma jiġbor it-tin mix-xewk, anqas l-għeneb mill-għolliq.

Il-bniedem tajjeb mit-teżor tajjeb ta' qalbu joħroġ it-tajjeb, u l-bniedem ħażin mit-teżor ħażin tiegħu joħroġ il-ħażin, għax mill-abbundanza tal-qalb jitkellem il-fomm".

L-Evanġelju tal-Ħadd: 3 ta' Marzu


Qari tal-jum

L-Ewwel Qari: Atti 8, 1b-8

L-Evanġelju: Ġw 6, 35-40

F'dak iż-żmien, Ġesù qal lin-nies: "Jiena hu l-ħobż tal-ħajja.

Min jiġi għandi ma jieħdu qatt il-ġuħ, u min jemmen fija ma jkun qatt bil-għatx!

Imma jiena ġa għedtilkom li, għalkemm rajtuni, ma emmintux.

Dawk kollha li jagħtini Missieri jiġu għandi, u min jiġi għandi ma nkeċċihx 'il barra; għax jiena nżilt mis-sema mhux biex nagħmel ir-rieda tiegħi, imma r-rieda ta' min bagħatni.

Issa r-rieda ta' min bagħatni hija din: li jiena ma nitlef xejn minn dak kollu li tani, iżda li nqajmu mill-imwiet fl-aħħar jum.

Din hi tabilħaqq ir-rieda ta' Missieri: li kull min jara lill-Iben u jemmen fih, ikollu l-ħajja ta' dejjem u jiena nqajmu mill-imwiet fl-aħħar jum".

L-Evanġelju tal-jum: 8 ta' Mejju


Sidna Ġesù Kristu Sultan tal-Ħolqien Kollu – Solennità

Qari tal-jum

L-Ewwel Qari: 2 Sam 5, 1-3

It-Tieni Qari: Kol 1, 12-20

L-Evanġelju:

Lq 23, 35-43

F'dak iż-żmien, wara li sallbu lil Ġesù, il-poplu waqaf hemm iħares, waqt li l-kapijiet bdew jiddieħku b'Ġesù u jgħidu: "Salva lil oħrajn; ħa jsalva lilu nnifsu jekk dan hu l-Messija, il-Maħtur ta' Alla!".

Is-suldati wkoll bdew jgħadduh biż-żmien; u resqu lejh, newlulu nbid qares u qalulu: "Jekk inti s-sultan tal-Lhud salva lilek innifsek".

Fuq rasu kien hemm ukoll kitba li kienet tgħid: "Dan huwa s-sultan tal-Lhud".

Wieħed mill-ħatjin li kienu msallbin miegħu beda jgħajru u jgħidlu: "Int m'intix il-Messija?

Salva lilek innifsek u lilna!".

Imma qabeż l-ieħor, ċanfru u qallu: "Anqas minn Alla int ma tibża', int li qiegħed taħt l-istess kundanna?

Tagħna hija ġusta, tassew, għax qegħdin nieħdu li ħaqqna ta' kulma għamilna; imma dan ma għamel xejn ħażin".

Imbagħad qal: "Ġesù, ftakar fija meta tidħol fis-Saltna tiegħek".

U Ġesù wieġbu: "Tassew ngħidlek, illum tkun fil-Ġenna miegħi".

L-Evanġelju tal-Ħadd: 24 ta' Novembru


It-Tlettax-il Ħadd taż-Żmien ta' Matul is-Sena

Qari tal-jum

L-Ewwel Qari: 1 Slat 19, 16b.

Salm: 15 (16), 1-2a u 5.

It-Tieni Qari: Gal 5, 1.13-18

L-Evanġelju: Lq 9, 51-62

Meta Ġesù qorob għalih iż-żmien li fih kellu jittieħed mid-dinja, b'rieda sħiħa dar u telaq lejn Ġerusalemm.

U bagħat xi messaġġiera qablu li, huma u sejrin, daħlu f'raħal tas-Samarija biex iħejjulu fejn joqgħod.

Iżda hemmhekk ma laqgħuhx, billi hu kien sejjer Ġerusalemm.

Meta raw dan, id-dixxipli Ġakbu u Ġwanni qalulu: "Mulej, tridx ngħidu lin-nar jinżel mis-sema u jeqridhom?".

Iżda hu dar fuqhom u ċanfarhom.

U marru f'raħal ieħor.

Huma u miexja fit-triq kien hemm wieħed li qallu: "Tmur fejn tmur, jiena niġi warajk".

U qallu Ġesù: "Il-volpijiet għandhom l-għerien tagħhom u l-għasafar tal-ajru l-bejtiet, iżda Bin il-bniedem ma għandux fejn imidd rasu".

Lil wieħed ieħor qallu: "Imxi warajja".

Iżda dak wieġbu: "Ħallini l-ewwel immur nidfen lil missieri".

Iżda hu wieġbu: "Ħalli l-mejtin jidfnu l-mejtin tagħhom; iżda int mur u xandar is-Saltna ta' Alla".

U ieħor ukoll qallu: "Jien niġi, Mulej, warajk, imma l-ewwel ħallini nsellem lil tad-dar".

Qallu Ġesù: "Min iqiegħed idu fuq il-moħriet u jħares lura mhuwiex tajjeb għas-Saltna ta' Alla".

L-Evanġelju tal-Ħadd: 30 ta' Ġunju


L-Għid il-Kbir tal-Qawmien tal-Mulej mill-Imwiet

Solennita' – Il-Velja fil-Lejl Qaddis tal-Għid

Qari tal-jum

L-Ewwel Qari: Ġen 1, 1 – 2, 2

Salm: 103 (104), 1-2a.5-6.10.12.13-14.24.35ċ

It-Tieni Qari: Ġen 22,1-18

It-Tielet Qari: Eż 14, 15 – 15,1

Salm: Eż 15, 1-2.3-4.5-6.17-18

Ir-Raba' Qari: Is 54, 5-14

Il-Ħames Qari: Is 55, 1-11

Salm: Is 12, 2-3.4bċd.

Is-Sitt Qari: Bar 3, 9-15.32 – 4,4

Is-Seba' Qari: Eżek 36, 16-17a.18-28

Salm: 41 (42), 3.5bċd; 42 (43), 3.4

It-Tmien Qari: Rum 6, 3-11

L-Evanġelju:

Kmieni mas-sebħ ta' l-ewwel jum tal-ġimgħa marru ħdejn il-qabar u ħadu magħhom il-fwejjaħ li kienu ħejjew.

Huma sabu l-ġebla mgerba minn quddiem il-qabar, imma meta daħlu fih, il-katavru tal-Mulej Ġesù ma sabuhx hemm.

U kif kienu mħassbin fuq dan, f'daqqa waħda dehrulhom quddiemhom żewġt irġiel libsin ilbies jiddi.

In-nisa, mimlijin bil-biża', baxxew għajnejhom lejn l-art; imma dawk qalulhom: "L-għala qegħdin tfittxuh qalb il-mejtin lil min hu ħaj?

M'huwiex hawn, imma qam.

Ftakru x'kien qalilkom meta kien għadu fil-Galilija, meta qal li jeħtieġ li Bin il-bniedem jingħata f'idejn il-midinbin, ikun mislub, u fit-tielet jum iqum mill-imwiet."

U huma ftakru kliemu.

Telqu lura minn ħdejn il-qabar u marru jagħtu l-aħbar ta' dan kollu lill-Ħdax u lill-oħrajn kollha.

Kienu Marija ta' Magdala u Ġwanna u Marija ta' Ġakbu u n-nisa l-oħra li kellhom magħhom; huma kienu li qalu b'dan lill-appostli.

Imma d-diskors tagħhom l-appostli stħajjluh thewdin, u ma emmnuhomx.

Madankollu Pietru qam u mar b'ġirja lejn il-qabar; tbaxxa biex iħares, imma ma rax ħlief faxex, u raġa' lura d-dar mgħaġġeb b'li kien ġara.

L-Evanġelju tal-Vġili tal-Għid: 20 ta' April


Fil‐lejl ta' bejn il‐Ġimgħa u s‐Sibt li ġej, 29 u 30 ta' Marzu 2019, is‐seminaristi flimkien mal‐Kapitlu Metropolitan se jorganizzaw '

24 siegħa għall‐Mulej

Il‐Katidral ta' San Pawl fl‐Imdina se jkun miftuħ lejl sħiħ u għadd ta' saċerdoti se jkunu disponibbli għas‐Sagrament tal-Qrar matul din il-velja.

Il‐Katidral se jkun miftuħ mill‐Ġimgħa fis‐7:00 p.m. sas‐Sibt fit‐8:00 a.m.

Huwa l‐Papa Franġisku li nhar il‐Ġimgħa filgħaxija fil‐Bażilika ta' San Pietru f'Ruma se jagħti bidu għas‐sitt edizzjoni ta' '24 siegħa għall‐Mulej'.

L‐għan tal‐inizjattiva hu li fil‐jiem ta' qabel ir‐raba' Ħadd tar‐Randan kull djoċesi madwar id‐dinja jkollha knisja miftuħa matul il‐lejl biex toffri riflessjonijiet, kant, qrar u spazju ta' skiet quddiem Ġesù Sagramentat.

Matul l-'24 siegħa għall‐Mulej' il-Kattoliċi huma mħeġġa jersqu lejn il-qrar u jagħrfu l‐kobor tal‐ħniena u l‐imħabba tal‐Mulej, b'mod speċjali ż‐żgħażagħ li jixtiequ jiskopru mill‐ġdid is‐sens tal‐ħajja tagħhom.

Kif ifakkar il‐Papa Franġisku fl‐ittra appostolika

: "Is‐Sagrament tar‐Rikonċiljazjoni għandu bżonn li jerġa' jsib il‐post ċentrali tiegħu fil‐ħajja Nisranija".

Il-Katidral tal-Imdina se jiftaħ il-lejl kollu għall-qrar


Qari tal-jum

L-Ewwel Qari: Dan 1, 1-6, 8-20

Salm: Dan 3, 52.53.54.55.56

L-Evanġelju: Lq 21, 1-4

F'dak iż-żmien, Ġesù rafa' għajnejh u ra l-għonja jitfgħu l-offerti tagħhom fit-teżor tat-tempju.

U ra wkoll waħda armla fqira titfa' biċċtejn żgħar tal-flus, u qal: "Ngħidilkom is-sew, din l-armla fqira tefgħet iktar minnhom ilkoll.

Għax dawn kollha għamlu offerti miż-żejjed tagħhom, imma hi, fil-faqar tagħha, tefgħet dak kollu li kellha biex tgħix".

Qaddisa tal-jum:

Santa Katerina ta' Lixandra, Verġni u martri

L-Evanġelju tal-jum: 25 ta' Novembru


Qari tal-jum

L-Ewwel Qari: Atti 7, 51 – 8, 1a

Salm: 30 (31), 3ċd-4.

6ab u 7b u 8a.

17 u 21ab

L-Evanġelju: Ġw 6, 30-35

F'dak iż-żmien, in-nies staqsew lil Ġesù: "X'sinjal se tagħmel biex aħna narawh u nemmnuk?

X'sejjer tagħmel?

Missirijietna kielu l-manna fid-deżert, bħalma hemm miktub: "Tahom jieklu ħobż mis-sema".

Weġibhom Ġesù: "Tassew tassew ngħidilkom, mhux Mosè takom il-ħobż mis-sema, iżda Missieri jagħtikom il-ħobż tassew mis-sema; għaliex il-ħobż ta' Alla huwa dak li jinżel mis-sema u jagħti l-ħajja lid-dinja".

Qalulu huma: "Sinjur, agħtina dejjem minn dan il-ħobż".

Weġibhom Ġesù: "Jiena hu l-ħobż tal-ħajja.

Min jiġi għandi ma jieħdu qatt il-ġuħ, u min jemmen fija ma jkun qatt bil-għatx!"

L-Evanġelju tal-jum: 7 ta' Mejju


Qari tal-jum

L-Ewwel Qari: Sir 17, 20-28

L-Evanġelju: Mk 10, 17-27

F'dak iż-żmien, waqt li Ġesù kien se jaqbad it-triq, mar fuqu wieħed jgħaġġel, niżel għarkupptejh quddiemu u qallu: "Mgħallem tajjeb, x'għandi nagħmel biex nikseb il-ħajja ta' dejjem?".

Ġesù qallu: "Għaliex qiegħed issejjaħli tajjeb?

Ħadd ma hu tajjeb ħlief Alla biss.

Inti l-kmandamenti tafhom: la toqtolx, la tiżnix, la tisraqx, la tixhidx fil-falz, la tiħux bil-qerq dak li hu ta' ħaddieħor; weġġaħ lil missierek u 'l ommok".

U dak wieġbu u qallu: "Mgħallem, jiena dan kollu ili nħarsu minn żgħożiti".

Imbagħad Ġesù xeħet fuqu ħarsa ta' mħabba u qallu: "Ħaġa waħda tonqsok: mur bigħ li għandek, agħtih lill-fqar, u jkollok teżor fis-sema; imbagħad ejja u imxi warajja".

Imma għal dan il-kliem ir-raġel qarras wiċċu u telaq b'qalbu sewda, għaliex kellu bosta ġid.

Ġesù mbagħad ħares ħarsa madwaru u qal lid-dixxipli tiegħu: "Kemm hi iebsa għall-għonja li jidħlu fis-Saltna ta' Alla!".

Id-dixxipli stagħġbu għal din il-kelma, imma Ġesù raġa' qalilhom: "Kemm hi iebsa, uliedi, li wieħed jidħol fis-Saltna ta' Alla!

Eħfef li ġemel jgħaddi minn għajn ta' labra milli wieħed għani jidħol fis-Saltna ta' Alla".

Huma stagħġbu wisq aktar, u bdew jgħidu wieħed lil ieħor: "Mela min jista' jsalva?".

Ġesù ħares lejhom u qalilhom: "Għall-bnedmin dan ma jistax ikun, imma għal Alla iva; għax għal Alla kollox jista' jkun".

L-Evanġelju tal-jum: 4 ta' Marzu


L-Imqaddsa Verġni Marija tal-Għolja tal-Karmelu

Qari tal-jum

L-Ewwel Qari: 1 Slat 18: 42b-45a

L-Evanġelju: Ġwanni 19:25-27

F'dak iż-żmien: Kien hemm wieqfa ħdejn is-salib ta' Ġesù ommu, oħt ommu, Marija ta' Kleofa, u Marija ta' Magdala.

Mela kif Ġesù lemaħ lil ommu u lid-dixxiplu li kien iħobb wieqaf ħdejha, qal lil ommu: "Mara, hemm hu ibnek."

Imbagħad qal lid-dixxiplu: "Hemm hi ommok".

U minn dak il-ħin id-dixxiplu ħadha għandu.

L-Evanġelju tal-jum: 16 ta' Lulju


"Il-persuni ta' kulur li qegħdin magħna mhumiex mistednin imma huma parti minna."

L-Arċisqof Charles J. Scicluna sostna dan waqt

taħdita pubblika dwar il-paċi u l-mibegħda razzjali

li saret fl-Università ta' Malta wara l-qtil kiesaħ u biered ta' Lassana Cisse Souleymane f'Ħal Far.

L-Arċisqof qal li l-qtil ta' Cisse hu twissija għall-mexxejja reliġjużi iżda wkoll għal kull ċittadin.

Saħaq li komunità tibena anke permezz tal-parteċipazzjoni tal-immigranti.

"Il-komunità tagħna trid tkun komunità fejn nirrispettaw lil xulxin irrespettiviment mir-reliġjon, razza u sess".

L-Arċisqof appella sabiex kull wieħed u waħda minna jħares lejn dawn ħutna l-immigranti u jagħraf li huma bnedmin bħalna.

Fi kliem il-Papa Franġisku: "Il-mod kif pajjiż jilqa' l-immigranti jirrifletti l-mod ta' kif iħares [il-pajjiż] lejn id-dinjità tal-bniedem u r-relazzjoni tiegħu mal-umanità".

Fil-preżent, il-Knisja f'Malta qed tiġbor fondi sabiex Lassana Cisse jindifen f'pajjiżu.

Biex tikkontribwixxi għall-Archbishop's Charity Fund ibgħat imejl fuq info@maltadiocese.org

Le għall-mibgħeda


religion, church, news, Gwida għall-Films

Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Il-film jibda bil-ħarba ta' Miss Jessel minn dar kbira.Miss Jessel sa ftit qabel kienet tieħu ħsieb lil Flora Fairchild, tifla żgħira.

Kif tasal qrib ix-xatba u tipprova tiftaħa tiġi attakkata minn raġel imċerċer.

Ftit żmien wara niltaqgħu ma' Kate Mandell li ddeċidiet li tħalli l-professjoni ta' għalliema biex tibda tieħu ħsieb, bħala governanti, lil Flora wara li Miss Jessel ma dehritx aktar.

Qabel ma titlaq biex tibda x-xogħol ġdid, tagħmel żjara lil ommha li kienet tbati minn delużjonijiet u kienet qegħda rikoverata f'istitut mentali.

Meta tasal fid-dar, Mrs Grose, li kienet tieħu ħsieb id-dar, għarfitha li Flora kienet xhud tal-mewt tal-ġenituri tagħha meta dawn mietu b'disgrazzja bil-karrozza barra x-xatba tad-dar u li Flora kienet meqjusa bħala 'każ speċjali'.

Meta Kate tiltaqa' ma' Flora, din toffri li teħodha dawra mal-ġnien tad-dar u tistqar magħha li qegħda tibża' li Kate tagħmel l-istess u titlaq mill-post kif kienet għamlet Miss Jessel mingħajr ma ssellmilha.

Kate twegħda li mhux sejra tagħmel hekk.

L-ewwel lejl, Kate tinvestiga xi storbju li kien ġej min-naħa tal-

li fil-fatt Flora rrifjutat li turiha ftit qabel.

Hemm tiltaqa' ma' Miles, ħu Flora, li kien għadu kif wasal mill-kulleġġ fejn kien boarder.

Kate ma staqsitx għaliex kien ġie lura iżda l-għada hi tirċievi telefonata mill-kulleġġ fejn għarfitha li Miles kien gie mkeċċi għax kien instab joħnoq tifel.

Kate xejn ma ħadet pjaċir iktar u iktar meta Miles u Flora bdew jiċċajtaw bil-goff magħha.

Kate fil-fatt tirrabja ħafna ma' Miles għalkemm wara tiskuża ruħha.

Miles min-naħa tiegħu joffri li jgħallem lil Kate kif tirkeb żiemel.

Quint li kien jieħu ħsieb iż-żwiemel kien miet dan l-aħħar.

Sadanittant, Kate tibda tinnota ġrajjiet li jibdew iseħħu matul il-lejl u għalhekk tibda tħalli d-dawl jixgħel meta tiġi biex torqod.

Meta Kate turi x-xewqa li tieħu lit-tfal fil-belt, kemm Flora kif ukoll Mrs Grose xejn ma jieħdu pjaċir tant li Flora tispiċċa tipprotesta bil-qawwa.

X'jiġri minn hawn?

Film tal-biża fuq is-sopranatural, taħt id-direzzjoni ta' Floria Sigismondi u kitba ta' Carey u Chad Hayes.

Il-film hu adattat minn rumanz: The Turn of the Screw

ta' Henry James li kitbu fis-sena 1898.

Minħabba xi vjolenza mdemmija, it-tema tal-okkult, kif ukoll xi kliem goff, ikun tajjeb li l-film jarawh il-kbar biss.

The Turning


L-Anġli Kustodji Mqaddsa

Qari tal-jum

L-Ewwel Qari:

Eżodu

L-Evanġelju: Mt 18, 1-5.10

F'dak iż-żmien: Resqu d-dixxpli lejn Ġesù u staqsewh: "Min hu l-akbar fis-Saltna tas-Smewwiet?"

Hu sejjaħ lejh tfajjel ċkejken, qiegħdu f'nofshom, u qalilhom: "Tassew, ngħidilkom, li jekk intom ma terġgħux issiru bħat-tfal iż-żgħar, żgur li ma tidħlux fis-Saltna tas-Smewwiet.

U għalhekk l-akbar wieħed fis-Saltna tas-Smewwiet huwa dak li jċekken lilu nnifsu bħal dan it-tfajjel żgħir.

U kull min jilqa' tfajjel bħal dan minħabba f'ismi, jkun jilqa' lili.

Araw li ma tonqsux mill-istima lejn xi wieħed minn dawn iż-żgħar: għax, ngħidilkom, l-anġli tagħhom fis-smewwiet dejjem jaraw wiċċ Missieri li hu fis-smewwiet."

L-Evanġelju tal-jum: 2 ta' Ottubru


Il-Qalb Imqaddsa ta' Ġesu' – Solennita'

Qari tal-jum

L-Ewwel Qari: Eżek 34, 11-16

L-Evanġelju: Lq 15, 3-7

F'dak iż-żmien, Ġesù qal lill-fariżej u lill-kittieba din il-parabbola: "Min hu dak fostkom li jkollu mitt nagħġa u jitlef waħda minnhom, u ma jħallix id-disgħa u disgħin l-oħra fid-deżert biex imur wara l-mitlufa sa ma jsibha?

U meta jsibha, jifraħ biha u jerfagħha fuq spallejh, imur id-dar, isejjaħ għandu lil ħbiebu u l-ġirien, u jgħidilhom: "Ifirħu miegħi, għax sibt in-nagħġa li kienet intilfitli".

Ngħidilkom: l-istess jiġri fis-smewwiet, ikun hemm aktar ferħ għal midneb wieħed li jindem milli għal disgħa u disgħin bniedem tajjeb li ma kellux bżonn ta' ndiema".

L-Evanġelju tal-jum: 28 ta' Ġunju


Qari tal-jum

L-Ewwel Qari: 2 Kor 6, 1-10

Salm: 97 (98), 1.2-3ab.3ċd-4

L-Evanġelju: Mt 5, 38-42

F'dak iż-żmien, Ġesù qal lid-dixxipli tiegħu:

Smajtu x'intqal:

Għajn b'għajn u sinna b'sinna".

Imma jiena ngħidilkom biex bniedem ħażin ma tiqfulux; anzi jekk xi ħadd jagħtik daqqa ta' ħarta fuq ħaddek tal-lemin, dawwarlu l-ieħor ukoll; u lil min ikun irid itellgħek il-qorti u jeħodlok il-libsa, ħallilu wkoll il-mantar.

U jekk xi ħadd iġagħlek timxi miegħu mil wieħed, mur miegħu tnejn.

Agħti lil min jitolbok u ddawwarx spallejk lil min ikun irid jissellef mingħandek

L-Evanġelju tal-jum: 17 ta' Ġunju


Qari tal-jum

L-Ewwel Qari: Iż 25, 6-10a

L-Evanġelju: Mattew 15, 29-37

F'dak iż-żmien, Ġesù mar ħdejn il-baħar tal-Galilija; tala' fuq l-għolja u qagħad bilqiegħda hemm.

U bdew resqin lejh ġemgħat kbar ta' nies, li kellhom magħhom zopop, għomja, persuni b'diżabbiltà, imbikkmin, u ħafna oħrajn; qegħduhomlu f'riġlejh, u hu fejjaqhom, hekk li n-nies kollha baqgħu mistagħġba meta raw l-imbikkmin jitkellmu, l-persuni b'diżabbiltà qawwijin u sħaħ, iz-zopop jimxu u l-għomja jaraw; u bdew jagħtu glorja lil Alla ta' Iżrael.

Ġesù sejjaħ lid-dixxipli tiegħu u qalilhom: "Nitħassarhom lil dawn in-nies, għax ġa ilhom tlitt ijiem miegħi u ma għandhom xejn x'jieklu.

Ma rridx inħallihom imorru sajmin, li ma jmurx iħosshom ħażin fit-triq".

Qalulu d-dixxipli: "F'deżert bħal dan minn fejn se nġibu ħobż biżżejjed biex inxebbgħu kotra hekk kbira?".

Ġesù staqsiehom: "Xi kemm għandkom ħobż?".

Qalulu: "Sebgħa, u xi ftit ħut żgħir".

Imbagħad qal lin-nies kollha jinxteħtu bilqiegħda fl-art, ħa s-seba' ħobżiet u l-ħut, radd il-ħajr, qasamhom u tahom lid-dixxipli, u d-dixxipli newluhom lin-nies.

U kulħadd kiel u xaba'; u ġabru l-bċejjeċ li fadal, sebat iqfief mimlija.

L-Evanġelju tal-jum: 5 ta' Diċembru


Il-Ġimgħa l-Kbira

Tifkira Solenni ta-Passjoni tal-Mulej

Qari tal-jum

L-Ewwel Qari: Is 52, 13 – 53, 12

It-Tieni Qari: Lhud 4, 14-16; 5, 7-9

L-Evanġelju: Ġw 18, 1 – 19, 42

Il-Passjoni ta' Sidna Ġesù Kristu skont San Ġwann

F'dak iż-żmien, Ġesù ħareġ mad-dixxipli tiegħu u qasam għan-naħa l-oħra tal-Wied ta' Kedron; hemmhekk kien hemm ġnien, u daħal fih mad-dixxipli tiegħu.

Ġuda, dak li ttradieh, kien jafu l-post, għax Ġesù kien sikwit jinġabar hemm mad-dixxipli tiegħu.

Ġuda ħa ġemgħa suldati u xi għases mingħand il-qassisin il-kbar u l-fariżej, u mar bihom hemmhekk, bil-fanali, torċi u armi.

Ġesù, li kien jaf b'kull ma kien ġej fuqu, mar fuqhom u qalilhom: "Lil min qegħdin tfittxu?"

Huma weġbuh: "Lil Ġesù ta' Nazaret".

U hu qalilhom: "Jiena hu".

Ġuda, dak li ttradieh, kien hemm magħhom huwa wkoll.

Kif Ġesù qalilhom: "Jiena hu", huma resqu lura u waqgħu mal-art.

"Lil min qegħdin tfittxu?"

Raġa' staqsiehom.

U huma qalulu: "Lil Ġesù ta' Nazaret".

Ġesù weġibhom: "Għedtilkom li jiena hu.

Jekk qegħdin tfittxu lili, ħallu lil dawn imorru".

Dan sar biex iseħħ dak li Ġesù kien qal: "Minn dawk li tajtni, anqas wieħed biss ma tlift".

Xmun Pietru kellu sejf, siltu, u darab lill-qaddej tal-qassis il-kbir u qatagħlu barra widintu l-leminija.

Dan il-qaddej kien jismu Malku.

Imma Ġesù qal lil Pietru: "Erġa' daħħal is-sejf fl-għant tiegħu.

Forsi l-kalċi li tani Missieri ma nixorbux?"

Imbagħad is-suldati u l-kaptan tagħhom flimkien mal-għases tal-Lhud, qabdu lil Ġesù u rabtuh.

L-ewwel ħaduh għand Anna, billi dan kien missier il-mara ta' Kajfa, il-qassis il-kbir f'dik is-sena.

Kajfa kien dak li ta parir lil-Lhud: "Ikun jaqbel li bniedem wieħed imut għall-poplu".

Xmun Pietru u dixxiplu ieħor marru wara Ġesù.

Dan id-dixxiplu kien midħla tal-qassis il-kbir, u għalhekk daħal fil-bitħa tal-qassis il-kbir flimkien ma' Ġesù.

Imma Pietru baqa' barra ħdejn il-bieb.

Imbagħad id-dixxiplu l-ieħor, li kien midħla tal-qassis il-kbir, ħareġ ikellem lill-purtinara, u daħħal lil Pietru ġewwa.

Il-qaddejja li kienet mal-bieb qalet lil Pietru: "Int m'intix ukoll wieħed mid-dixxipli ta' dan ir-raġel?"

Hu weġibha: "Le, m'iniex".

Il-qaddejja u l-għases kienu kebbsu n-nar mill-faħam, għax kien il-bard, u qagħdu hemm għas-sħana.

U Pietru wkoll qagħad magħhom għas-sħana.

Il-qassis il-kbir staqsa lil Ġesù fuq id-dixxipli u t-tagħlim tiegħu.

Ġesù wieġbu: "Jiena tħadditt fil-beraħ, quddiem kulħadd.

Għallimt dejjem fis-sinagoga u fit-tempju fejn jinġabru l-Lhud kollha, u bil-moħbi ma għedt xejn.

Għalfejn qiegħed tistaqsi lili?

Staqsi lil dawk li semgħuni, x'għedtilhom.

Huma jafu x'għedt".

Kif qal hekk, wieħed mill-għases li kien ħdejh ta daqqa ta' ħarta lil Ġesù u qallu: "Hekk twieġbu lill-qassis il-kbir?"

Ġesù qallu: "Jekk jien għedt xi ħaġa mhix sewwa, urini fejn; imma jekk għedt is-sewwa, għaliex terfa' jdejk fuqi?"

Imbagħad Anna bagħat lil Ġesù marbut għand Kajfa, il-qassis il-kbir.

Xmun Pietru mela kien qiegħed hemm għas-sħana; u qalulu: "Int m'intix ukoll wieħed mid-dixxipli tiegħu?"

Imma hu ċaħad u qal:"Le m'iniex".

Wieħed mill-qaddejja tal-qassis il-kbir, li kien jiġi minn dak ir-raġel li Pietru kien qatagħlu widintu, qal: "Mela jiena ma rajtekx miegħu fil-ġnien?"

Pietru ċaħad għal darb'oħra; u minnufih idden is-serduk.

Imbagħad ħadu lil Ġesù mingħand Kajfa għall-Pretorju.

Kien filgħodu kmieni.

Huma ma daħlux fil-Pretorju, għax ma ridux jitniġġsu, biex ikunu jistgħu jagħmlu l-ikla tal-Għid.

Pilatu ħareġ barra ħdejhom u qalilhom: "X'akkuża għandkom kontra dan ir-raġel?"

U huma weġbuh: "Li kieku dan ma kienx raġel ħażin aħna ma konniex nagħtuh f'idejk".

Pilatu qalilhom:"Ħuduh intom, u ġġudikawh intom skont il-liġi tagħkom".

Imma l-Lhud qalulu: "Aħna ma għandna setgħa noqtlu lil ħadd".

Dan ġara biex iseħħ dak li Ġesù kien qal meta fisser kif kellu jmut.

Pilatu raġa' daħal fil-Pretorju, sejjaħ lil Ġesù u qallu: "Inti s-sultan tal-Lhud?"

Ġesù wieġeb: "Dan qiegħed tgħidu int minn moħħok?

Jew kienu oħrajn li qalulek dan fuqi?"

Pilatu wieġeb: "Mela jiena Lhudi?

Kien il-poplu tiegħek u l-qassisin il-kbar li tawk f'idejja.

X'għamilt?"

Ġesù wieġeb: "Is-saltna tiegħi mhijiex ta' din id-dinja.

Li kieku saltnati kienet ta' din id-dinja, l-għases tiegħi kienu jiġġieldu biex ma ningħatax f'idejn il-Lhud; imma tabilħaqq saltnati mhijiex ta' hawn".

Pilatu qallu: "Mela int sultan?"

U Ġesù wieġeb: "Int qiegħed tgħidu; jien sultan.

Jien għalhekk twelidt, u għalhekk ġejt fid-dinja, biex nixhed għall-verità.

U kull min iħobb il-verità jisma' leħni".

Pilatu qallu: "U l-verità x'inhi?"

Kif qal dan, raġa' ħareġ quddiem il-Lhud u qalilhom: "Jiena ma nsib ebda ħtija fih.

Issa intom għandkom id-drawwa li neħilsilkom wieħed fil-Għid.

Tridunix neħilsilkom lis-sultan tal-Lhud?"

Hawn huma mill-ġdid bdew jgħajtu u jgħidu: "Mhux lil dan, imma lil Barabba".

Dan Barabba kien brigant.

Imbagħad Pilatu ordna li jieħdu lil Ġesù u jagħtuh is-swat.

Is-suldati nisġu kuruna tax-xewk u qegħduhielu fuq rasu, u libbsuh mantar aħmar skur.

U bdew ġejjin quddiemu u jgħidulu: "Is-sliem għalik, ja sultan tal-Lhud!"

U bdew jagħtuh bil-ħarta.

Għal darb'oħra Pilatu ħareġ barra jgħidilhom: "Araw, se nġibhulkom quddiemkom hawn barra, biex tkunu tafu li jiena ma nsib ebda ħtija fih".

U Ġesù ħareġ hemm barra, liebes il-kuruna tax-xewk u l-mantar aħmar; u Pilatu qalilhom: "Arawh, hawn hu l-bniedem!"

Xħin rawh, il-qassisin il-kbar u l-għases bdew jgħajtu u jgħidu: "Sallbu!

Sallbu!"

Pilatu qalilhom: "Ħuduh u sallbuh intom; jien ma nsib ebda ħtija fih".

Il-Lhud weġbuh: "Aħna għandna liġi, u skont din il-liġi għandu jmut, għax għamel lilu nnifsu Bin Alla".

Meta sama' dan, Pilatu aktar baża'.

Raġa' daħal fil-Pretorju u qal lil Ġesù: "Int mnejn int?"

Imma Ġesù ma wieġbu xejn.

Għalhekk Pilatu qallu: "Lili ma tkellimx?

Ma tafx li jiena għandi s-setgħa neħilsek u għandi s-setgħa nsallbek?"

Ġesù wieġbu: "Ma kien ikollok ebda setgħa fuqi kieku ma ġietx mogħtija lilek minn fuq; għalhekk min ta lili f'idejk għandu ħtija akbar".

Minn dak il-ħin 'il quddiem Pilatu beda jfittex kif jeħilsu; imma l-Lhud issuktaw jgħajtu u jgħidu: "Jekk teħles lil dan, tiksirha ma' Ċesari, għax kull min jagħmel lilu nnisfu sultan ikun qiegħed jeħodha kontra Ċesari".

Meta semagħhom jgħidu dan, Pilatu ġieb lil Ġesù barra u qiegħdu fuq sedja għolja, fil-post imsejjaħ Litòstrotos, bil-Lhudi Gabbatà.

Kien Jum it-Tħejjija tal-Għid, għall-ħabta tas-sitt siegħa.

Pilatu qal lil-Lhud: "Arawh is-sultan tagħkom!"

Dawk infexxew jgħajtu: "Għall-mewt!

Għall-mewt!

Sallbu!"

Pilatu qalilhom: "Jien se nsallab lis-sultan tagħkom?"

Imma l-qassisin il-kbar weġbuh: "Aħna ma għandniex sultan ħlief lil Ċesari!"

Fl-aħħar tahulhom f'idejhom biex isallbuh.

U huma ħadu lil Ġesù.

Ġesù rafa' s-salib u ħareġ lejn il-post imsejjaħ il-Qorriegħa, bil-Lhudi Golgota.

Hemm huma sallbuh ma' tnejn oħra, wieħed kull naħa, u Ġesù fin-nofs.

Pilatu għamel kitba u waħħalha fuq is-salib; fiha kien hemm miktub, "Ġesù ta' Nazaret, is-sultan tal-Lhud".

Din il-kitba qrawha ħafna Lhud, għax il-post fejn sallbu lil Ġesù kien qrib il-belt, u l-kitba kienet bil-Lhudi, bil-Latin u bil-Grieg.

Għalhekk il-qassisin il-kbar tal-Lhud marru jgħidu lil Pilatu: "Ma kienx imissek tikteb: "Is-sultan tal-Lhud", imma: "Dan qal: Jiena sultan tal-Lhud".

Pilatu wieġeb: "Issa li ktibt ktibt!"

Wara li sallbu lil Ġesù, is-suldati ħadu l-ilbies tiegħu u qassmuh f'erbgħa, sehem lil kull wieħed minnhom.

U ħadu wkoll it-tunika; din kienet libsa bla ħjata, minsuġa biċċa waħda minn fuq s'isfel.

Ftiehmu bejniethom u qalu: "Ma nqattgħuhiex, iżda nitfgħu x-xorti għaliha, u lil min tmiss jeħodha".

Dan ġara biex isseħħ l-Iskrittura li tgħid: "Ħwejġi qasmu bejniethom, u għall-ilbies tiegħi tefgħu x-xorti".

U dan tabilħaqq għamluh is-suldati.

Kien hemm wieqfa ħdejn is-salib ta' Ġesù ommu, oħt ommu, Marija ta' Kleofa, u Marija ta' Magdala.

Mela kif Ġesù lemaħ lil ommu u lid-dixxiplu li kien iħobb wieqaf ħdejha, qal lil ommu: "Mara, hawn hu ibnek".

Imbagħad qal lid-dixxiplu: "Hawn hi ommok".

U minn dak il-ħin id-dixxiplu ħadha għandu.

Wara dan, Ġesù, billi issa kien jaf li kollox kien mitmum, biex isseħħ l-Iskrittura qal: "Għandi l-għatx!"

Kien hemm bieqja mimlija bil-ħall; huma xarrbu sponża il-ħall, waħħluha ma' qasba tal-issopu, u ressquhielu lejn ħalqu.

Kif Ġesù ħa l-ħall, qal: "Kollox hu mitmum!"

Imbagħad mejjel rasu u radd ruħu.

Billi kien Jum it-Tħejjija tal-Għid, il-Lhud ma ridux li f'jum is-Sibt l-iġsma jibqgħu fuq is-salib, għax dak is-Sibt kien jum solenni għalihom.

Talbu mela lil Pilatu biex jiksrulhom riġlejhom u jneħħu l-iġsma.

Għalhekk ġew is-suldati u kisru r-riġlejn tal-ewwel u tat-tieni wieħed li kienu msallbin miegħu.

Iżda meta waslu għal Ġesù, billi raw li kien ġa mejjet, ma kisrulux riġlejh.

Madankollu wieħed mis-suldati nifidlu ġenbu b'lanza, u minnufih ħareġ demm u ilma.

Dan qiegħed jixhdu min ra b'għajnejh, u x-xhieda tiegħu hija minnha.

Hu jaf li qiegħed jgħid il-verità, biex intom ukoll temmnu.

Għax dan ġara biex isseħħ l-Iskrittura li tgħid: "Ebda waħda minn għadmu ma jkissrulu".

U hemm ukoll kitba oħra fl-Iskrittura li tgħid: "Huma għad iħarsu lejn min nifdu".

Wara dan, Ġużeppi minn Arimatija, li kien dixxiplu ta' Ġesù bil-moħbi għax kien jibża' mil-Lhud, mar u talab lil Pilatu biex jieħu l-ġisem ta' Ġesù.

Pilatu ħallieh, u hu ġie u ħa l-ġisem tiegħu.

Ġie wkoll Nikodemu, dak li qabel kien mar għand Ġesù billejl, u ġieb miegħu taħlita ta' morr u sabbara, tiżen xi mitt libbra.

Dawn it-tnejn ħadu l-ġisem ta' Ġesù u kebbewh bil-faxex tal-għażel bil-fwejjaħ, kif soltu jagħmlu l-Lhud qabel id-difna.

Fejn kienu sallbu lil Ġesù kien hemm ġnien, u f'dan il-ġnien kien hemm qabar ġdid li fih kienu għadhom ma difnu lil ħadd.

Hemm qiegħdu lil Ġesù, għax kien Jum it-Tħejjija għal-Lhud, u għax il-qabar kien fil-qrib.

L-Evanġelju tal-Ġimgħa l-Kbira: 19 ta' April


Qari tal-jum

L-Ewwel Qari: Ġen 18, 16-33

L-Evanġelju: Mt 8, 18-22

F'dak iż-żmien, meta ra ruħu mdawwar b'ħafna nies, Ġesù ordna li jaqsmu għax-xatt l-ieħor.

Imbagħad resaq fuqu wieħed mill-kittieba u qallu: "Mgħallem, tmur fejn tmur, jiena niġi warajk".

Imma Ġesù wieġbu: "Il-volpijiet għandhom l-għerien tagħhom, u l-għasafar tas-sema l-bejtiet; iżda Bin il-bniedem ma għandux fejn imidd rasu".

Ieħor, wieħed mid-dixxipli, qallu: "Mulej, ħallini l-ewwel immur nidfen lil missieri".

Ġesù wieġbu: "Imxi warajja, u ħalli l-mejtin jidfnu l-mejtin tagħhom".

Beatu Nazju Falzon, Kjeriku Sekulari

L-Evanġelju tal-jum: 1 ta' Lulju


Fi tmiem is-summit dwar il-protezzjoni tal-minuri fil-Knisja, il-Papa Franġisku saħaq fuq tmien punti li l-Knisja għandha tiffoka dwarhom fil-"ġlieda fuq kull livell kontra l-abbużi tal-minuri".

Fi kliem il-Papa "ninsabu quddiem problema universali u ta' kulħadd li b'xorti ħażina niltaqgħu magħha kullimkien".

It-tminn linji gwida huma:

Bidla fil-mentalità

sabiex jiġu mħarsa t-tfal milli tiġi mħarsa l-istituzzjoni.

Rikonoxximent tas-

serjetà impekkabbli

tad-"dnubiet u l-atti kriminali tal-persuni kkonsagrati".

Purifikazzjoni vera

li tibda billi "nsewwu n-nuqqasijiet tagħna u nixlu lilna nfusna".

Formazzjoni

pożittiva tal-kandidati għas-saċerdozju li tiġbor fiha l-virtù tal-kastità.

It-tisħiħ u r-reviżjoni tal-linji gwida

tal-konferenzi episkopali u l-affermazzjoni mill-ġdid tar-"regoli".

L-akkumpanjament

tal-persuni li ġew b'enfasi fuq is-smigħ tal-ġrieħi tagħhom.

Jiġi żgurat li l-pajjiżi u l-awtoritajiet jieħdu

miżuri online

sabiex jillimitaw il-websajts li qed jheddu d-dinjità tal-bniedem, tal-mara u tat-tfal.

Jiġi miġġieled it-

turiżmu sesswali

madwar id-dinja.

Agħfas hawn biex taqra d-diskors sħiħ tal-Papa Franġisku.

Il-protezzjoni tal-minuri


Qari tal-jum

L-Ewwel Qari: Sir 35, 1-15

Salm: 49 (50), 5-6.7-8.14 u 23

L-Evanġelju: Mk 10, 28-31

F'dak iż-żmien, qabeż Pietru u qal lil Ġesù: "Tajjeb!

Aħna ħallejna kollox u ġejna warajk".

Qallu Ġesù: "Tassew ngħidilkom, li fost dawk kollha li minħabba fija u l-Evanġelju jħallu lil darhom jew lil ħuthom jew lil ommhom jew lil missierhom jew lil uliedhom jew l-għelieqi tagħhom, ma hemm ħadd fosthom li minn issa, f'din id-dinja stess, ma jirċevix, għal mitt darba iktar, djar, aħwa, subien u bniet, ommijiet, ulied u għelieqi flimkien ma' persekuzzjonijiet, u l-ħajja ta' dejjem fiż-żmien li

ġ

U ħafna li huma tal-ewwel jiġu l-aħħar, u tal-aħħar jiġu l-ewwel".

L-Evanġelju tal-jum: 5 ta' Marzu


Bejn is-17 u d-19 ta' Ġunju, il‐Knisja f'Malta ospitat l‐laqgħa annwali tal‐uffiċjali tal‐media u l‐kelliema tal‐Konferenzi Episkopali Ewropej (CCEE).

Din il-konferenza, li saret fil-Kurja tal-Arċisqof, laqqgħet 53 parteċipant minn 27 pajjiż fl‐Ewropa u mis‐Santa Sede, biex jiddiskutu temi importanti relatati mal‐komunikazzjoni u l‐media.

Id‐delegazzjoni tmexxiet mill‐Kardinal Angelo Bagnasco, President tas‐CCEE.

L-Arċisqof Charles J. Scicluna ntalab jkun wieħed mill-kelliema ewlenin ta' din il-konferenza, li ġiet indirizzata wkoll minn Dr Paolo Ruffini, il‐Prefett għad‐Dekasteru tal‐Komunikazzjoni tas‐Santa Sede.

L-Isqof Awżiljarju Joseph Galea-Curmi fetaħ il-konferenza.

Il-laqgħa f'Malta tas-CCEE wieġbet ukoll għas-sejħa tal-Papa Franġisku li fil-messaġġ tiegħu għall-Jum Dinji tal-Komunikazzjoni 2019 qal li l-kuntest attwali jsejjaħ lill-Insara biex jimmanifestaw dik il-komunjoni li timmarka l-identità tagħna ta' nies li jemmnu.

Nitolbu sabiex din il‐konferenza sservi ta' ġid għall‐Knisja Kattolika u għall‐Insara fl‐Ewropa.

Ara l-filmat bil-konklużjonijiet tal-konferenza tas-CCEE f'Malta.

Malta tospita laqgħa Ewropea dwar il-media


Direttur:

Liam Neeson, Tom Bateman, Tom Jackson, Emmy Rossum, Domenick Lombardozzi, Julia Jones, John Doman u Laura Dern

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Nelson Coxman jinsab jghix ħajja kwieta ma' martu Grace.

Hu jaħdem bħala sewwieq ta' moħriet tas-silġ li jneħħi silġ minn triq prinċipali f'Rocky Mountains ġewwa Colorado

ta' Kehoe.

Coxman għal-ħidma tiegħu, ingħata l-ġieħ taċ-"Ċittadin tas-Sena".

Sfortunatament, ftit wara ċ-ċerimonja, hu jingħata l-aħbar li t-tifel tiegħu Ryan kien miet b'doża qawwija ta' droga eroina.

Coxman iżda ma setgħax jemmen li kien hekk għax hu kien jafu sew lill-ibnu.

Coxman għalhekk jiddeċiedi li jikkommetti suwiċidju.

Iżda b'xorti tajba, fil-ħin eżatt li kien sejjer jagħmel hekk, isir jaf minn sieħeb ibnu, li t-tifel tiegħu kien inqatel bi żball minn Speedo, membru ta' kartell tad-droga.

Din l-aħbar tbiddillu ħajtu u minn bniedem kwiet u tal-affari tiegħu jsir viġilant, determinat li jagħmel vendetta minn dak li qatel lil ibnu.

Martu Grace ukoll b'dak li kien ġralhom, titlaq mid-dar u ma tgħidlu xejn fejn kienet sejra.

Coxman isib lil Speedo u joqtlu kiesaħ u biered.

Minn hawn il-qagħda teskala b'numru ta' membri tal-kartell, fosthom Limbo u Santa, isibu ruħhom ukoll fil-mira ta' Coxman, li kien immodifika xkubetta li kien juża għall-kaċċa.

Il-kap tal-kartell, Trevor Calcote, magħruf bħala Viking, jibda jissusspetta li l-qtil ta' dawn il-membri tal-kartell tiegħu kien ix-xogħol ta' White Bull, kap tal-kartell tad-droga Indjan-Amerikan.

Calcote jagħmel żball kbir meta joqtol lil Little Hawk, l-uniku iben li kellu White Bull.

Dan il-qtil jibda gwerra bejn il-gang ta' Calcote u dak ta' White Bull.

Kien tard wisq meta maż-żmien, Calcote jsir jaf li wara kollox kien Coxman li kien qatel il-membri tal-kartell tiegħu.

Riżultat ta' dan, Bryon "Wingman", ħu Coxman, eks kriminal, jisfa' ukoll vittma għal dak li kien qiegħed iwettaq ħuh.

Calcote għalxejn jipprova jwaqqaf il-gwerra li nqalgħet għaliex White Bull kien determinat li jwettaq vendetta u għall-iben li tilef, joqtol l-uniku tifel li kellu Calcote.

Sadanittant, Coxman jaħtaf lil Ryan, iben Calcote b'attentat li jisforza lil Calcote biex jaqa' għan-nasba u jiġi biex jeħles lil ibnu.

X'jiġri minn hawn?

Film Amerikan mimli azzjoni, taħt id-direzzjoni ta' Hans Petter Moland u kitba ta' Frank Baldwin.

Minħabba t-tema ta' vendetta kif ukoll numru ta' delitti bħala tpattija, ikun tajjeb li l-film jarawh il-kbar biss.

Cold Pursuit


Bi preparazzjoni għall-elezzjonijiet tal-Parlament Ewropew, il-Kummissjoni Ġustizzja u Paċi se torganizza laqgħa ta' djalogu dwar dokument li l-kummissjoni ħarġet bi proposti għall-elezzjonijiet tal-Parlament Ewropew.

L-iskop tal-laqgħa huwa li flimkien niddiskutu dawn il-proposti, filwaqt li nkomplu nippromwovu spirtu ta' djalogu politiku san bi preparazzjoni għal dan l-appuntament politiku.

Għal din il-laqgħa se jkun hemm rappreżentanti tal-erba' partiti ewlenin, flimkien ma' rappreżentanti ta' movimenti u għaqdiet reliġjużi, u mexxejja oħra fi ħdan il-Knisja.

Il-laqgħa ser issir it-

Tlieta, 23 ta' April 2019, f'Dar Ħanin Samaritan, Santa Venera, fis-18:30.

Għar-reġistrazzjoni tista' tibgħat imejl fuq

gustizzjaupaci@maltadiocese.org

Viżjoni Nisranija għall-Parlament Ewropew


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Tori u Kyle, koppja żgħażugħa li tgħix f'razzett qrib Brightburn, f'Kansas, qegħdin isibuha diffiċli biex ikollhom it-tfal.

Lejla waħda, vettura spazjali taqa' qrib darhom.

Fiha, Tori ssib tarbija.

Il-koppja tiddeċiedi, mingħajr ma jgħidu lil ħadd, li trabbi lit-tifel u jadottawh bħala binhom u jsemmuh Brandon.

Il-vettura spazjali jaħbuha f'kantina ġewwa matmura tal-qamħ.

Kollox jimxi ħarir fit-trobbija ta' Brandon sakemm jasal għall-pubertà.

Il-vettura tibda tittrasmetti messaġġi strambi bil-lingwa aljiena, indirizzati lil Brandon.

Dawn il-messaġġi ikollhom effett kbir fuq il-personalità taż-żagħżugħ l-aktar meta jiskopri li kellu saħħa sopranaturali u jibda jħoss li hu kien igawdi l-invulnerabilità.

F'lejla waħda, wara li kien ġa raqad, Brandon, mingħajr ma jaf, mexa lejn il-matmura.

Hemm jipprova jiftaħ il-bokkaport fejn kienet miżmuma l-vettura spazjali waqt li beda jkanta l-messaġġ li kien sema'.

Tori tintervjeni u tqajjem lil Brandon.

Iktar ma jibda jikber, Brandon jibda jsir iktar diżubbidjenti u jonqos mir-rispett lejn il-ġenituri tiegħu.

Waqt ċelebrazzjoni f'għeluq sninu, ġewwa ristorant, iz-zijiet Noah u Merilee jagħtuh xkubetta għall-kaċċa bħala rigal.

Missier Brandon joġġezzjona minħabba li Brandon kien taħt l-età.

Kyle għalhekk ma riedx jaċċettah b'riżultat li Brandon jipprotesta b'mod aggressiv tant li imġiebtu għaġbet lil dawk li kienu preżenti fir-ristorant.

Inċident ieħor li għaġġeb lil Kyle kien meta Brandon għawweġ furketta bi snienu.

Tori wkoll waqt li kienet qegħda tnaddaf il-kamra ta' Brandon, ssib xi ritratti ta' ilbies ta' taħt tan-nisa, kif ukoll ritratti grafiċi ta' organi umani.

Il-familja tiddeċiedi li jmorru għal vaganza.

Kyle jieħu din l-opportunità biex jispjega x'jiġri meta żagħżugħ jibda jesperjenza impulsi qawwija sesswali.

Dakinhar stess, matul il-lejl, Brandon b'mod misterjuż, jagħmel żjara fid-dar ta' Caitlyn, tfajla fl-istess klassi tiegħu u li kien jammira.

Fl-iskola, f'eżerċizzju ta' fiduċja, Caitlyn tħalli lil Brandon jaqa' fl-art għax ma xtaqitx li tmissu.

Meta l-għalliem jordna lil Caitlyn biex tgħinu jqum mill-art, Brandon jgħaffeġ idejha b'mod goff.

X'jibda jiġri minn hawn?

Brandon jibda juri li ma kienx normali u l-vuċi li kien jisma' mill-vettura spazjali tkompli tħawwad il-qagħda traġikament.

Film Amerikan, taħt id-direzzjoni ta' David Yarovesky u kitba ta' Brian u Mark Gunn.

Minħabba numru ta' xeni vjolenti u mdemma u tal-biża', kliem goff u b'tema għal kollox negattiva, ikun tajjeb li l-film jarawh il-kbar biss.

Brightburn


Qari tal-jum

L-Ewwel Qari: Atti 6, 1-7

L-Evanġelju: Ġw 6, 16-21

Xħin sar filgħaxija, id-dixxipli ta' Ġesù niżlu ħdejn il-baħar, rikbu dgħajsa u ġibdu għax-xatt l-ieħor tal-baħar, lejn Kafarnahum.

Kien ġa dalam, u Ġesù kien għadu ma ġiex jilħaqhom.

Il-baħar kien qam sewwa, għax kien qiegħed jonfoħ riħ qawwi.

Mela wara li kienu qadfu xi ħamsa u għoxrin jew tletin stadju, raw lil Ġesù miexi fuq il-baħar riesaq lejn id-dgħajsa, u beżgħu.

Imma hu qalilhom: "Jiena hu, la tibżgħux".

Għalhekk riedu jtellgħuh fuq id-dgħajsa, iżda minnufih id-dgħajsa messet l-art fejn kienu sejrin.

L-Evanġelju tal-jum: 4 ta' Mejju


Qari tal-jum

L-Ewwel Qari: Ġoel 1, 13-15; 2, 1-2

Salm: 9, 2-3.6 u 16.8-9

L-Evanġelju: Lq 11, 15-26

F'dak iż-żmien, wara li Ġesù keċċa xitan, xi wħud qalulu: "Bis-saħħa ta' Begħelżebul, il-prinċep tax-xjaten, qiegħed ikeċċihom ix-xjaten".

Oħrajn, biex iġarrbuh, riedu mingħandu sinjal mis-sema.

Iżda hu ntebaħ x'kienet il-fehma tagħhom, u qalilhom: "Kull saltna maqsuma fiha nfisha ssir ħerba, u taqa' dar fuq oħra.

Jekk ix-Xitan ukoll hu kontra tiegħu nnifsu, kif se żżomm wieqfa s-saltna tiegħu?

Għax intom tgħidu li jien bis-saħħa ta' Begħelżebul inkeċċihom ix-xjaten.

Imma jekk jiena qiegħed inkeċċi x-xjaten bis-saħħa ta' Begħelżebul, uliedkom bis-saħħa ta' min ikeċċuhom?

Għalhekk huma stess ikunu l-imħallfin tagħkom.

Iżda jekk jiena qiegħed inkeċċi x-xjaten bis-saħħa ta' Alla, dan ifisser li waslitilkom is-Saltna ta' Alla.

Sakemm il-bniedem qawwi u armat tajjeb jgħasses il-palazz tiegħu, ħwejġu jkunu fiż-żgur.

Imma jekk wieħed aqwa minnu jaqbeż fuqu u jegħlbu, jaħtaflu l-armi kollha li fuqhom kien iserraħ rasu, u jqassam il-priża tiegħu.

Min mhuwiex miegħi huwa kontra tiegħi, u min ma jiġborx miegħi, ixerred.

Meta l-ispirtu mniġġes joħroġ minn bniedem, huwa jmur jiġġerra u jfittex il-mistrieħ f'art niexfa, u billi ma jsibu mkien, jgħid: "Mela nerġa' lura lejn dari mnejn ħriġt".

U x'ħin jiġi, isibha miknusa u kollox f'postu.

Imbagħad imur iġib seba' spirti oħra agħar minnu, u jidħlu joqogħdu hemm ġew.

U fl-aħħar dak il-bniedem isib ruħu f'qagħda agħar minn ta' qabel".

San Ġwann XXIII, Papa

L-Evanġelju tal-jum: 11 ta' Ottubru


Qari tal-jum

L-Ewwel Qari: Eżodu 24, 3-8

L-Evanġelju: Mt 13, 24-30

F'dak iż-żmien, Ġesù ġab parabbola oħra lill-folla u qalilhom: "Is-Saltna tas-Smewwiet tixbah lil wieħed raġel li żara' żerriegħa tajba fl-għalqa tiegħu.

Iżda xħin in-nies kienu reqdin, ġie l-għadu tiegħu, żara' s-sikrana qalb il-qamħ u telaq.

Meta mbagħad il-qamħ nibet u ħareġ is-sbul, tfaċċat ukoll is-sikrana.

Resqu l-qaddejja fuq sid l-għalqa u qalulu: "Sinjur, int mhux żerriegħa tajba żrajt fl-għalqa tiegħek?

Mela dis-sikrana mnejn ġiet?".

Iżda hu qalilhom: "Dil-biċċa għamilhieli xi għadu tiegħi!"

"Tridx immorru niġbruha?"

qalulu l-qaddejja.

Qalilhom: "Le, għax intom u tiġbru s-sikrana għandkom mnejn taqilgħu magħha l-qamħ ukoll.

Erħulhom jikbru t-tnejn flimkien sal-ħsad; meta mbagħad jasal il-ħsad, ngħid lill-ħassada: Iġbru s-sikrana l-ewwel, u orbtuha qatta qatta għall-ħruq, imbagħad qiegħdu l-qamħ fil-maħżen tiegħi".

L-Evanġelju tal-jum: 27 ta' Lulju


Qari tal-jum

L-Ewwel Qari: Atti 2, 36-41

Salm: 32 (33), 4-5.18-19.20 u 22

L-Evanġelju: Ġw 20, 11-18

F'dak iż-żmien, Marija baqgħet 'il barra mill-qabar, tibki.

Kif kienet qiegħda tibki, tbaxxiet lejn il-qabar, u rat żewġ anġli lebsin l-abjad, bilqiegħda, wieħed in-naħa tar-ras u l-ieħor in-naħa tar-riġlejn fejn kienu qiegħdu l-ġisem ta' Ġesù.

Huma qalulha: "Mara, għalfejn qiegħda tibki?".

Hi wieġbet: "Għax ħadu lil Sidi, u ma nafux fejn qegħduh".

Kif qalet hekk, daret lura u rat lil Ġesù wieqaf, iżda ma ntebħitx li kien Ġesù.

Ġesù qalilha: "Mara, għalfejn qiegħda tibki?

Lil min qiegħda tfittex?".

Hi ħasbet li kien il-ġardinar, u qaltlu: "Sinjur, jekk ħadtu int minn hawn, għidli fejn qegħedtu, u jiena nġibu lura".

Ġesù sejħilha: "Marjam!"

Hi daret u qaltlu bil-Lhudi: "Rabbuni!" jiġifieri Mgħallem.

Ġesù qalilha: "La tmissnix, għax għadni ma tlajtx għand il-Missier; imma mur għand ħuti u għidilhom li se nitla' għand Missieri u Missierkom, Alla tiegħi u Alla tagħkom".

Marija ta' Magdala marret għand id-dixxipli u tathom l-aħbar: "Rajt lill-Mulej!" u qaltilhom x'qalilha.

L-Evanġelju tal-jum: 23 ta' April


religion, church, news, Il-Kelma tal-Arċisqof

L-omelija tal-Arċisqof Charles J. Scicluna

L-Oratorju tal-Konkatidral ta' San Ġwann, il-Belt Valletta

1 ta' Ottubru, 2019

Persważ li għandi l-pjaċir u l-unur li nkun quddiem imħallfin, apparti l-Kap tal-Istat u l-Ministru tar-Repubblika, il-Ministru tal-Ġustizzja li mhux bħall-imħallef li jitkellem fuqu Ġesù, ma jimpurtah la minn Alla u lanqas minn ħadd.

Imma l-preżenza tagħkom tagħmilli kuraġġ u fl-istess ħin hija impenn, biex bħalma smajna fit-Tieni Qari mill-Ittra ta' San Pietru, aħna nagħmlu dak li għandna nagħmlu minħabba s-sewwa anke jekk il-prezz jaf ikun għoli, jew kif jgħidu t-Taljani

Kont qed ninnota lilek Eċċellenza President tar-Repubblika, tammira bħalma nagħmlu kull sena f'din l-okkażjoni l-kapolavur tal-Caravaggio, l-unika tela kif nafu li ffirma bid-demm tal-Battista.

Ħin minnhom laqatni dak il-wiċċ ta' dik il-mara li qiegħda tħares lejn dan id-delitt statali u tipprova tgħatti wiċċha kważi b'idejha t-tnejn ma' wiċċha; l-espressjoni tal-karba tat-trawma ta' meta minflok issir il-ġustizzja, issir l-inġustizzja.

U fakkritni li verżjoni moderna ta' dan il-wiċċ huwa 'The Scream' ta' Munch.

Kien hemm uħud mill-verżjonijiet li tant huma ambiti, li waħda minnhom serquha imma mbagħad reġgħet instabet.

Ukoll hemm wiċċ kważi uman li qiegħed iħaddan ħaddejh f'għajta ddisprata quddiem it-trawma u l-miżerja li aħna l-bnedmin kapaċi ninfliġġu lil xulxin.

Il-ġustizzja hija stil ta' ħajja, mhux it-toga li tista' ddendilha fi gwardarobba u tinsieha.

Il-ġustizzja hija bħall-ġilda, inġorruha magħna.

L-imħallef u dak li hu l-kultur tal-liġi u tal-ġustizzja, fl-avukatura u l-maġistratura jagħti ħajtu biex ipoġġi rimedju għall-inġustizzji u t-talba tiegħu trid tkun li r-rimedju li jpoġġi ma joħloqx inġustizzji oħra jew ikbar.

Ippermettuli nikkwotalkom silta minn diskors li l-Papa Franġisku għamel lill-maġistrati Taljani fid-9 ta' Frar li għadda.

Fi żmieni biex tidħol il-kors tal-liġi jrid ikollok l-A'Level fit-Taljan bħat-tobba almenu l-A'Level fil-Biology, niftakar.

Nispera li t-Taljan għadu jiġi kkultivat fil-Fakultà tal-Liġi għax mingħajru ma jistax ikollok aċċess la għall-leġislazzjoni antika u lanqas għall-ġurisprudenza klassika.

U għalhekk ippermettili nikkowta l-Papa, għax naħseb li għandu x'joffri u napprezza meta wħud minnkom ukoll jisselfu l-għerf tiegħu anke meta qed jagħmlu ġustizzja, u nikkwotahulkom kif qalu hu bit-Taljan:

Jekk niftakar sew f'waħda mis-swali l-kbar tal-palazz maġisterjali, li bħalissa qiegħed taħt restrawr, hemm il-virtujiet soċjali u l-iżjed waħda li tingħata importanza mar-

, biex ma jiġġildux, hija

Inti biex tkun ġust f'każ partikolari trid tuża l-prudenza.

Imma inti biex tasal għall-ġudizzju prudenti, irid ikollok il-fortezza, ma tibżax, u t-temperanza, ma tfittix lilek innifsek.

" jgħid il-Papa, "

Xi ħaġa oħra li jgħid il-Papa u nissuġġerilkom ikollkom ċans tfittxuh fuq l-internet: 9 ta' Frar 2019, jitkellem ukoll fuq missjoni partikolari tal-imħallef fil-kuntest attwali.

Hu jgħid hekk: "

U l-Papa jispjega xi tfisser li l-imħallef ikun indipendenti. "

Il-maġistratura trid tkun indipendenti minn kull influss politiku.

Allaħares l-għażla tal-maġistratura tkun statement politiku għax dik toqtol l-indipendenza esterna tal-maġistratuta. "

" jgħid il-Papa, "

Il-Papa qed jikkwota l-istatut ta' din l-assoċjazzjoni nazzjonali tal-maġistrati imma qed jikkonferma l-utilità kemm hi essenzjali l-indipendenza esterna u interna tal-ġudikatura. "

B'għaqal kbir il-Papa jispjegalna li l-mod u t-tempestika tal-amministrazzjoni tal-ġustizzja tista' tagħti anke lill-iżjed dgħajjef jew esperjenza ta' solliev u faraġ jew inkella trawma li ntesa jew ġie diskriminat.

u jispjega xi tfisser. "

" għax dik il-ġustizzja: kulħadd jieħu dak li ħaqqu,"

L-imħallef, hu u jagħti dak li ħaqqu lil min ikun hemm quddiemu, irid jagħraf ukoll il-fraġilità tal-bniedem.

Ejjew nitolbu biex dawn il-kliem ta' għerf tal-Papa jkunu dawl fil-ministeru tagħkom.

Ejjew inressqu t-talb tagħna quddiem il-Mulej u nitolbu għal dawk il-membri tal-maġistraturi u l-avukatura li ħallewna din l-aħħar sena u dejjem nitolbu fuqna u fuq sħabna l-ħniena kbira tal-Mulej.

Arċisqof ta' Malta

Il-Qari tal-Quddiesa:

Qari I: Żak 8, 20-23

Evanġelju: Lq 9, 51-56

Ritratti: knisja.mt/ritratti

Aktar ritratti >>

L-imħallef irid jagħraf ukoll il-fraġilità tal-bniedem – L-Arċisqof


San Lawrenz, Djaknu u Martri – Festa

Qari tal-jum

L-Ewwel Qari: 2 Kor 9, 6-10

L-Evanġelju: Ġw 12, 24-26

F'dak iż-żmien: Ġesù qal lid-dixxipli tiegħu: "Fis-sewwa, fis-sewwa ngħidilkom, jekk il-ħabba tal-qamħ ma taqax fl-art u tmut, hi tibqa' weħidha; imma jekk tmut, tagħmel ħafna frott.

Min iħobb 'il ħajtu jitlifha; imma min jobgħod 'il ħajtu f'did-dinja jżommha sħiħa għall-ħajja ta' dejjem.

Jekk xi ħadd irid jaqdini, dan għandu jimxi warajja, u fejn inkun jien, hemm ikun il-qaddej tiegħi.

Min jaqdi lili, lilu Missieri jweġġaħ."

L-Evanġelju tal-jum: 10 ta' Awwissu


Diretturi:

Ilħna:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Sitt snin wara l-ewwel ġrajjiet li seħħew fl-ewwel ġrajja li rajna, ir-rota tal-istering fil-panel li kienet tikkontrolla l-logħba

inqasmet b'riżultat li Mr Litwak ma kellux alternattiva oħra ħlief li jitfi għal kollox il-logħba li wara kollox kienet qdiemet ħafna u ma kinitx daqshekk faċli li ssib il-parti li nkissret, ħlief forsi minn fuq l-internet fl-

Qabel ma Mr Litwak għamel hekk, Ralph u Vanellope, flimkien mar-residenti kollha li kienu jgħixu fil-logħba

joħorġu 'l barra minn hemm.

Talinqas dawk kollha li kienu jagħmlu parti f'din il-logħba baqgħu ħajjin u sabu ruħhom taħt il-ħarsien ta' Fix-It Felix Jr u s-Surġent Tamora Jean Calhoun.

Ralph u Vanellope ma xtaqux jibqgħu hemm u ma jagħmlu xejn.

Għalhekk iddeċiedew li jagħmlu użu minn konnessjoni ġdida tal-Internet li l-

kien daħħal dan l-aħħar fi żvilupp ġdid biex jaqla' il-qadim.

L-idea hi li Ralph u Vanellope jidħlu għal din l-avventura biex isibu rota oħra biex tieħu post dik li nkissret.

Isibu rota simili u li kienet l-aħħar waħda li kien għad baqa'.

Fl-irkant, Ralph mingħajr ebda idea ta' xejn jibda jibbiddja u jtellgħa somma fenominali li żgur ma kellhomx biex iħallsuha għax flus ma kellhomx.

Biex jippruvaw itellgħu dik is-somma, sabu logħba tal-ġiri vjolenti ħafna:

Hemm jiltaqgħu ma' Shank, tfajla u waħda mill-ġerrejja.

Vanellope tissaħħar wara din il-logħba li kienet toffri bil-wisq aktar mill-logħba

Shank issir għaliha bħala oħtha l-kbira.

Dan xejn ma għoġob lil Ralph u kellu raġun għaliex Vanellope dehret li moħħha kien iktar fuq il-logħba ġdida milli fuq ir-relazzjoni tagħha miegħu u wisq inqas lejn il-logħba antika.

Fl-avventuri li kienu sabu ruħhom fihom, iltaqgħu ma' drawwiet, dinji u karattri ġodda bħal algoritmi tal-aħħar moda, Prinċipessi ta' Disney li flimkien ma' The Muppets, Star Wars, Animazzjoni ta' Disney, Komiks ta' Marvel u karattri ta' Pixar, komplew iħawdu moħħ Vanellope.

X'sejjer jagħmel issa Ralph meta jsib ruħu fid-dinja tal-internet?

X'jiġri minn hawn?

Film Amerikan, komputerizzat/animat, taħt id-direzzjoni ta' Rich Moore u Phil Johnston u kitba ta' Johnston u Pamela Ribon.

Minħabba li fih xi xeni vjolenti u xi ċajt goff, ikun tajjeb li t-tfal iż-żgħar, ikunu akkumpanjati minn xi adult.

Ralph Breaks The Internet


San Filippu u San Ġakbu, Appostli – Festa

Qari tal-jum

L-Ewwel Qari: 1Kor 15,1-8

L-Evanġelju: Ġw 14, 6-14

F'dak iż-żmien: Ġesù qal lil Tumas: "Jiena hu t-Triq, is-Sewwa u l-Ħajja.

Ħadd ma jmur għand il-Missier jekk mhux bija.

Kieku għaraftu lili, kontu tagħarfu wkoll 'il Missieri.

Minn issa 'l quddiem tagħarfuh u rajtuh."

Qallu Filippu: "Mulej, urina l-Missier, u jkun biżżejjed għalina."

Ġesù wieġbu: "Ili daqshekk magħkom, u int, Filippu, għadek ma għaraftnix?

Min ra lili ra lill-Missier ukoll.

Kif tasal int li tgħid.

'Urini l-Missier'?

Ma temminx li jiena fil-Missier u l-Missier fija?

Il-kliem li ngħidilkom jien, ma ngħidux minn rajja, iżda l-Missier li jgħammar fija qiegħed iwettaq l-għemil.

Emmnuni!

Jien fil-Missier u l-Missier fija.

Jekk mhux għal ħaġ'oħra, emmnu minħabba fl-għemil stess.

Fis-sewwa fis-sewwa ngħidilkom, min jemmen fija hu wkoll għad jagħmel l-għemil li qiegħed nagħmel jien, u akbar minnu għad jagħmel, għax jiena sejjer għand il-Missier.

U jekk titolbu xi ħaġa f'ismi, jiena nagħmilha, biex il-Missier ikun imsebbaħ f'Ibnu.

Iva, jekk titolbu xi ħaġa f'ismi, jiena nagħmilha."

L-Evanġelju tal-jum: 3 ta' Mejju


Is-Servizz Nazzjonali tat-Trasfużjoni tad-Demm qed jagħmel sejħa kbira għad-demm biex ir-riserva baxxa ta' bħalissa titla' kemm jista' jkun malajr.

Għaldaqstant dawk li jgawdu saħħithom huma ġentilment mitluba biex jersqu u jagħtu d-demm, possibbilment

, għada, jew nhar il-Ħadd.

B'rabta ma' din is-sejħa tajjeb li wieħed ifakkar li Servizz ta' Saħħa tajjeb jiddependi wkoll minn riserva suffiċjenti ta' demm, li tforni l-ħtiġijiet kbar fl-isptarijiet tal-gżejjer Maltin.

Tajjeb ukoll li wieħed iżomm f'moħħu li d-demm ma jistax jinxtara bħalma jsir fil-każ mediċini, iżda jiġi minn donazzjonijiet ta' nies altruisti u eliġibbli biex jagħtu d-demm.

Appell aħħari hu biex wieħed ixerred kemm jista' jkun il-kelma għall-benefiċċju ta' dawk il-pazjenti b'mard kroniku, inkluż tal-kanċer, dawk li ser jiġu operati, kif ukoll dawk korruti.

Iċ-Ċentru tal-Għoti tad-Demm ta' Gwardamanġa, bħal dejjem, ser ikun miftuh mit-8am sas-6pm.

Il-karta tal-identità hi meħtieġa!

Iktar informazzjoni dwar l-għoti tad-demm tista' tinkiseb minn

Wieħed jista' wkoll iċempel 79307307 jew Freephone 80074313

Sejħa kbira għad-demm


L-iffirmar ta' tiġdid ta' ftehim bejn l-Arċidjoċesi ta' Malta u s-Segretarjat Parlamentari għal Persuni b'Diżabilità u Anzjanità Attiva, biex jiġu pprovduti servizzi residenzjali għall-anzjani fid-Djar tal-Knisja.

Dan il-ftehim għall-perjodu ta' tliet snin jistabbilixxi x-xiri ta' 181 sodda, li minnhom 167 sodda ser jintużaw għal kura residenzjali fit-tul, filwaqt li 14-il sodda ser jintuzaw għal servizzi ta' respite għal anzjani b'dipendenza għolja u medja.

Il-ftehim ġie ffirmat mill-Vigarju Episkopali għad-Djakonija, Mons. Charles Cordina, u mid-Direttur tad-Djar tal-Knisja għall-Anzjani, André Vassallo Grant, u mill-Kap Eżekuttiv tal-Anzjanità Attiva, Dr Renzo De Gabriele, fil-preżenza tas-Segretarju Amministrattiv tal-Arċidjoċesi ta' Malta, Michael Pace Ross, u s-Segretarju Parlamentari għal Persuni b'Diżabilità u Anzjanità Attiva, l-Onor.

Anthony Agius Decelis.

Mons. Charles Cordina, il-Vigarju Episkopali għad-Djakonija, qal li l-Knisja dejjem tfittex li tgħin lil dawk fil-bżonn, bħal ma tagħmel ukoll mal-anzjani li jkollhom bżonn l-assistenza biex jgħixu bid-dinjità li jixirqilhom.

Mons. Cordina qal li l-ftehim li qed jiġi ffirmat mal-Gvern ser jgħin biex tkompli titjieb l-kwalità tal-ħajja tar-residenti fid-djar u sabiex l-anzjani li jiġu magħżula bi kriterji ġusti jingħataw post fid-djar tal-Knisja.

Huwa rringrazzja lis-Segretarjat Parlamentari tax-xogħol li sar biex jintlaħaq dan il-ftehim, u wkoll lil dawk kollha li jaħdmu fil-qasam tal-kura tal-anzjani.

Michael Pace Ross, Segretarju Amministrattiv tal-Arċidjoċesi ta' Malta, tkellem dwar l-investiment li qed isir mill-Knisja kemm fir-riżorsi umani kif ukoll fil-bini u l-infrastruttura tad-djar għall-anzjani, dan bil-għan li l-persuni li jgħixu f'dawn id-djar jingħataw l-aħjar kura u servizz possibbli.

Ħabbar li f'Casa Leone, San Ġiljan, ser jinbena sular ieħor, filwaqt li f'Dar Saura, ir-Rabat, u f'Dar Sant'Anna, l-Isla, ser isir proġett estensiv ta' ristrutturar u rinovar.

Qal li fil-ġimgħat li ġejjin ser tinħatar maniġer ġdida f'Holy Family Home, in-Naxxar, filwaqt li l-ħaddiema fid-djar tal-Knisja għall-anzjani ser igawdu minn titjieb fil-kundizzjonijiet tagħhom permezz ta' Ftehim Kollettiv ġdid.

Is-Sur Pace Ross qal ukoll li l-Knisja qed toffri servizz ta' respite f'żewġt idjar tagħha.

Ritratti: knisja.mt/ritratti

Aktar ritratti >>

Imġedded il-ftehim mal-Gvern għal servizzi residenzjali fid-djar tal-Knisja għall-anzjani


Il-Ġimgħa, 14 ta' Ġunju 2019, saret laqgħa ekumenika organizzata minn Christians Together in Malta, il-Kummissjoni Ekumenika Djoċesana u l-MaltaPraise Project.

Din saret fit-Teatru tal-Kulleġġ San Alwiġi, f'Birkirkara.

L-għan tal-laqgħa kien li Nsara minn Knejjes u Tradizzjonijiet differenti jinġabru flimkien biex ikantaw innijiet reliġjużi.

Ħafna minn dawn l-innijiet kienu mit-Tradizzjoni Riformata, u nqalbu għall-Malti minn Joe C. Aquilina.

Ma kienx hemm korijiet, imma l-assemblea kollha kantat flimkien fl-istil ta'

Saru wkoll riflessjonijiet u talb minn Philip Leone Ganado, li ġej mill-ambjent Kariżmatiku Kattoliku, u minn Rev. Kim Hurst li minn hawn u ftit ieħor se ttemm il-ħidma tagħha bħala

ta' St Andrew's Scots Church, fil-Belt Valletta.

Dun Aurelio Mule' Stagno S.D.B. kien fuq l-orgni.

Fost l-innijiet li tkantaw, kien hemm

Tiġi Saltnatek

Huwa ttamat li fil-futur terġa' ssir attivita' oħra bħal din sabiex Insara minn Knejjes differenti u mifrudin jistgħu jitolbu u jfaħħru lil Alla flimkien.

Insara minn Knejjes differenti jkantaw innijiet ta' tifħir lil Alla tradotti bil-Malti


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Slaughterhouse hi skola rinomata fil-Gran Brittanja li fiha kienet tiġbor studenti ġejjin minn familji sinjuri u aristokratiċi.

Infetħet fis-sena 1770 u kienet timxi fuq is-sistema Ingliża tal-iskejjel magħrufa sew bħala

li minnhom kienu u għadhom joħorgu nies magħrufa għal kontribut li taw għas-sistema politika u soċjali fil-pajjiż.

L-istorja tal-film teħodna fiż-żminijiet tallum fejn insibu lil Don Wallace, tifel minn Yorkshire, li kellu ftit esperjenza ta' dawn it-tip ta' studenti ġejjin minn klassi għolja tas-soċjetà.

L-iskola kienet tinsab f'post ideali fil-kampanja, bini maestuż mdawwar bi ħdura kif ukoll bosk li fih kien jidher li kien hemm xi sigriet misterjuż, tant li l-istudenti ma setgħux jersqu lejh.

Il-kap tal-iskola, magħruf bħala

ta konċessjoni lill-kumpanija Terrafrack biex tiskavi l-post għaliex kien hemm il-possibiltà li kien hemm ħażna kbira ta' gass.

Sadanittant, Wallace jagħmel ħiltu biex jidħol fl-ispirtu tal-ambjent li sab ruħu fih, fejn id-dixxiplina kienet f'idejn l-istudenti tal-aħħar klassi u li xi ftit minnhom kienu jieħdu pjaċir juzaw il-poter b'mod abbużiv.

Wallace ma jdumx ma jagħmel ħbieb ma' Willoughby Blake, l-istudent li kien jaqsam il-kamra miegħu, kif ukoll Clemsie Lawrence, mlaqqma l-goddess u s-sieħbha tagħha Kay.

Waqt li l-avventuri ma kienux jonqsu qatt, fic-ċentru tal-bosk inħolqot ħofra kbira li sfortunatament fetħet bokka li ddisturbat u kixfet speċi ta' kreaturi feroċi li kienu lesti hekk kif sabu l-ħelsien li jagħmlu ħerba mill-post.

Dawn l-annimali feroċi fi żmien qasir bdew iwettqu straġi fost numru ta' protestanti li kienu fuq il-post jopponu dan l-iżvilupp kif ukoll studenti u għalliema.

Wallace meta jara dan l-istraġi jseħħ quddiemu, flimkien ma' shabu u Meredith Houseman, wieħed mill-għalliema, jibdewjara w x'jistgħu jagħmlu biex isibu mezz kif isalvaw.

Dan iżda iktar faċli li wieħed jgħidu milli jwettqu.

L-akbar problema li sabu ruħhom wiċċ imbwiċċ magħha kienet kif sejrin isalvaw huma stess mill-qawwa ta' dawn l-annimali feroċi.

Tgħid jirnexxielhom?

Film Brittaniku, kummiedja u fl-istess waqt tal-biża', taħt id-direzzjoni ta' Crispian Mills u kitba ta' Mills u Henry Fitzherbert.

Minħabba vjolenza mdemmija, użu ta' droga, lingwaġġ goff kif ukoll referenzi sesswali u suwiċidali, tajjeb li l-flm jarawh dawk li għalqu l-ħmistax-il sena.

Slaughterhouse Rulez


okkażjoni ta

l-50 sena mindu l-bniedem rifes għall-ewwel darba fuq il-qamar, il-Papa Franġisku qal li permezz

ta' din il-kisba

l-bniedem wettaq ħolma strao

dinarja.

"Jalla l-memorja ta' dan il-pass kbir għall-umanità jkebbes ix-xewqa li twassal għanijiet ikbar: iktar dinjità għad-dgħajfin, iktar ġustizzja fost il-popli, u futur aħjar għad-dar komuni tagħna"

żied jgħid il-Papa.

Permezz ta' kliemu u mġibtu, il-Papa kemm-il darba esprima x-xewqa li tingħata għajnuna konkreta lil dawk li huma fil-bżonn: l-immigranti, il-fqar, il-morda, l-anzjani kif ukoll id-dinja – li hi d-dar komuni tagħna.

Azzjonijiet żgħar iwasslu għal passi kbar li jtej

l-ħajja

mhux biss tal-persuni

vulnerabbli imma ta

l-umanità kollha

Il-karità tibda mid-dar.

L-istess jgħodd għall-ħarsien tal-ambjent, li qegħdin

bħalissa u

li aħna f

nħalluh aħjar għal ta' warajna.

Pass kbir għall-umanità


Qari tal-jum

L-Ewwel Qari: Eżodu 3, 13-20

L-Evanġelju: Mt 11, 28-30

F'dak iż-żmien, Ġesù qal:

Ejjew għandi, intom ilkoll li tinsabu mħabbtin u mtaqqlin, u jiena nserraħkom.

Ħudu fuqkom il-madmad tiegħi u tgħallmu minni, għaliex jiena ta' qalb ħelwa u umli, u intom issibu l-mistrieħ għal ruħkom.

Għax il-madmad tiegħi ħelu u t-toqol tiegħi ħafif".

L-Evanġelju tal-jum: 18 ta' Lulju


Fil-Quddiesa għal Art Twelidna, fl-inawgurazzjoni tal-President il-ġdid ta' Malta Dr George Vella,

l-Arċisqof Charles J. Scicluna qal:

"Il‐figura tal‐President tar‐Repubblika hija mogħtija lilna u aħna bi pjaċir nilqgħuha bħala sinjal tal‐għaqda ta' bejnietna u tas‐sejħa tagħna li nkunu demokrazija bbażata fuq l‐għażla kontinwa tas‐sewwa u l‐għatx u l‐ġuħ għall‐ġustizzja."

il-President George Vella wkoll tkellem dwar l-għaqda nazzjonali

Huwa wiegħed li matul il-Presidenza tiegħu se jagħti importanza assoluta u jaħdem bis-sħiħ biex f'pajjiżna tissaħħaħ l-għaqda nazzjonali.

"Din l-għaqda ma tiġix biss bix-xewqa.

Irridu naħdmu għaliha.

Filwaqt li għandu jibqa' d-dritt għal opinjonijiet differenti u diverġenti, irid ikollna rispett reċiproku ġenwin.

Irid ikollna djalogu matur u diskussjonijiet li jsiru b'mod dinjituż, li juru mġiba ċivika u korretta u li fuq kollox qatt ma jwasslu għal attakki personali."

Il-Knisja f'Malta tawgura lill-President Vella u twiegħdu t-talb tagħha f'din il-missjoni.

L-għaqda ta' bejnietna


Qari tal-jum

L-Ewwel Qari: Dewt 10, 12-22

L-Evanġelju: Mt 17, 22-27

F'dak iż-żmien, meta kienu flimkien fil-Galilija, Ġesù qal lid-dixxipli tiegħu: "Bin il-bniedem għandu jkun mogħti f'idejn il-bnedmin u joqtluh, u fit-tielet jum iqum".

U huma sewdu qalbhom ħafna.

Reġgħu daħlu Kafarnahum, u resqu fuq Pietru dawk li jiġbru t-taxxa għat-tempju, u qalulu: "L-imgħallem tagħkom ma jħallashiex it-taxxa?".

"Iva", qalilhom.

Meta daħal id-dar, Ġesù, bla ma ħallieh jitkellem, staqsieh: "Int x'jidhirlek, Xmun?

Is-slaten tal-art mingħand min jiġbruha t-taxxa jew il-ħaraġ, mingħand is-sudditi jew mingħand il-barranin?".

"Mingħand il-barranin", wieġbu Pietru.

U Ġesù qallu: "Mela s-sudditi meħlusa minnha.

Iżda, biex ma tkun ta' ebda skandlu għalihom, asal wasla sal-baħar, ixħet ix-xlief u, l-ewwel ħuta li ttalla', aqbadha, iftħilha ħalqha, u għandek issib munita tal-fidda; ħudha minn hemm u mur agħtiha lilhom għalija u għalik".

Santa Ġovanna Franġiska de Chantal, Reliġjuża

L-Evanġelju tal-jum: 12 ta' Awwissu


Qari tal-jum

L-Ewwel Qari: Dan 6, 12-28

Salm: Dan 3, 68.69.70.71.72.73.74

L-Evanġelju: Lq 21, 20-28

F'dak iż-żmien, Ġesù qal lid-dixxipli tiegħu: "Meta mbagħad taraw lil Ġerusalemm magħluqa minn kullimkien bl-eżerċti, tkunu tafu li l-qerda tagħha tkun waslet.

Ħa jaħarbu mbagħad lejn il-muntanji dawk li jkunu fil-Lhudija u jitbiegħdu minnha dawk li jkunu ġo nofsha, u ma jerġgħux lura fiha dawk li jkunu fir-raba'; għax dawk ikunu jiem il-kastig li fihom iseħħ kulma hemm miktub.

Jaħasra għalihom in-nisa li f'dawk il-jiem ikunu tqal jew ireddgħu!

Għax hemm kbir jaqa' fuq il-pajjiż, u korla fuq dan il-poplu.

In-nies jaqgħu taħt il-qilla tas-sejf, u jittieħdu lsiera fost il-pagani kollha; u Ġerusalemm tibqa' tintrifes taħt saqajn il-ġnus sa ma jkun għadda żmien il-ġnus.

U jkun hemm sinjali fix-xemx u l-qamar u l-kwiekeb.

Il-ġnus fuq l-art, b'qalbhom ittaqtaq, ma jafux x'jaqbdu jagħmlu minħabba l-ħsejjes tal-baħar u tal-imwieġ; in-nies ruħhom ħierġa bil-biża' billi jobsru x'ikun ġej fuq id-dinja, għax il-qawwiet tas-smewwiet jitqallbu.

Imbagħad jaraw lil Bin il-bniedem ġej fi sħaba, b'qawwa u glorja kbira.

Meta jibda jseħħ dan kollu, qawwu qalbkom u erfgħu raskom, għax il-fidwa tagħkom hi fil-qrib".

L-Evanġelju tal-jum: 28 ta' Novembru


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Fl-1971, Ed u Lorraine Warren, demonoloġisti, jiddeċiedu li jieħdu magħhom il-pupa Annabelle wara li Debbie u Camilla, żewġ infermiera, stqarrew magħhom li l-pupa kienet ħafna drabi involuta f'attivatajiet vjolenti fl-appartament tagħhom.

Hekk kif Ed u Lorraine kienu fil-karrozza fi triqthom lejn darhom, il-pupa ssejjaħ spirti biex jattakkaw lil Ed.

Fortunatament, Ed isalva minn dawn l-attakki djaboliċi.

Meta jaslu d-dar, ipoġġu l-pupa f'armatura tal-ħġieġ, f'kamra mimlija oġġetti li darba kienu ġew ipposseduti.

Fr. Gordon, ħabib tal-familja jissejjaħ biex ibierek il-pupa biex Ed u Lorraine jaċċertaw rwieħhom li l-ispirti ħżiena fil-pupa jkunu taħt kontroll.

Sena wara, il-familja Warren jilqgħu f'darhom lil Mary Ellen biex tieħu ħsieb it-tifla tagħhom, Judy.

Dan jagħmluh biex imorru jinvestigaw każ ieħor ta' pussess demoniku.

Fl-iskola Judy tara spirtu ta' saċerdot isegwiha.

Sadanittant, Mary Ellen tmur tixtri minn

Hemm tiltaqa' ma' Bob Palmeri, il-ħabib tal-qalb tagħha.

Lura d-dar, Mary taħmi kejk għall-okkażjoni ta' għeluq snin Judy.

Ħabibtha Daniela tagħmel żjara, xejn mistennija.

Daniela, li tilfet lil missierha ftit ġimgħat qabel, kienet kurjuża ħafna biex tikkommunika mal-mejtin.

Waqt li rregalat par roller skates lil Judy bħala rigal f'għeluq sninha, tipperswadiha biex tmur tilgħab barra ma' Mary Ellen.

L-għan tagħha kien biex meta Judy u Mary Ellen ikunu barra mid-dar, hi tkun tista' tidħol fil-kamra fejn kien hemm l-oġġetti li darba kienu ipposseduti.

Għalkemm il-kamra kienet imsakkra, Daniela rrnexxielha ssib iċ-ċavetta u bdiet tesplora u tmiss l-oġġetti biex tkun tista' tagħmel kuntatt ma' missierha permezz ta' oġġett magħruf bħala "Mourner's Bracelet".

Aċċidentalment, Daniela ma sakkarx il-bieba tal-ħġieġ tal-vetrina fejn kien hemm il-pupa Annabelle.

Meta tisma' ħoss fil-kamra, taħseb li missierha kien qiegħed jipprova jikkommunika magħha.

Iżda ma jdumx ma jibda terrur mhux biss fil-kamra iżda wkoll fid-dar kollha hekk kif Annabelle tibda toħroġ spirti ħżiena li jieħdu l-ħajja, fosthom Bee Mullins, il-Ferryman, l-Għarusa, il-korrazza ta' samuraj, Feeley Meeley board game u kelb tal-kaċċa nfernali.

X'sejrin jagħmlu, Mary Ellen, Daniela u Judy kif isibu ruħhom f'din il-qagħda tal-biża'?

Film Amerikan, tal-biża' fuq is-sopranaturali, msejjes fuq il-leġġenda:

Hu taħt id-direzzjoni ta' Gary Dauberman u kitba tiegħu stess u James Wan.

Minħabba t-tema tal-okkult, vjolenza mdemmija u kliem goff, ikun tajjeb li l-film jarawh il-kbar biss.

Annabelle Comes Home


Għażiż Prof. Scicluna,

Proposta Baġit 2020: Studju Nazzjonali dwar il-propjetà

Bħalma għamlet fis-snin li għaddew, il-Kummissjoni Interdjoċesana Ambjent (KA) qiegħda għal darb'oħra tistieden lill-Gvern biex iniedi studju nazzjonali dwar il-propjetà.

Sal-lum il-KA għadha ma tistax tifhem għalfejn il-Gvern qed iżomm lura milli jagħmel dan.

Din hija r-raba' sena li l-KA qed tħeġġeġ lill-Gvern biex jerfa' r-responsabbiltajiet tiegħu u jniedi tali studju li jkollu l-parteċipazzjoni sħiħa tal-istakeholders kollha fit-tfassil tat-terms of reference.

Studju li jqis lill-Maltin kollha bħala rilevanti (sewwasew għaliex jolqot lilhom u l-ġenerazzjonijiet li ġejjin) huwa kruċjali biex il-Gvern iwassal il-messaġġ li n-nies li jgħixu fil-pajjjiż ma jinqasmux biss f'dawk li huma rilevanti għall-awtoritajiet u oħrajn li mhumiex.

Fis-settur tal-propjetà, ir-riżorsi u l-policies tal-ippjanar u tan-negozju tal-art li l-Gvern juża biex jaġevola 'l dan is-settur għandhom impatt kbir fuq iċ-ċittadini li jgħixu fil-pajjiż, u fuq is-sostenibbiltà tal-ambjent urban u naturali.

Għalhekk il-Gvern ma jistax iqis bħala rilevanti għal din id-diskussjoni lil dawk biss li jagħmlu negozju minn dan is-settur, imma anke lill-bqija tal-poplu kollu.

Żvilupp importanti li seħħ f'din l-aħħar sena kien li sfortunatament seħħew inċidenti kawżati minn prattiċi ta' twaqqigħ ta' bini u skavar.

Il-KA semmgħet leħinha dwar dan u talbet li għandu jkun hemm reġistru pubbliku ta' kull min hu kwalifikat jew ċertifikat li jipprovdi servizz fl-industrija tal-kostruzzjoni.

Il-KA kienet talbet li dan ir-reġistru għandu jkun aċċessibbli għall-ispezzjoni tal-pubbliku sabiex kull min ikun se jagħmel użu minn xi servizz ikun jaf li l-kuntrattur li se jqabbad għandu s-sengħa u l-liċenzja meħtieġa biex jagħmel dak ix-xogħol.

B'xorti ħażina, flok il-Gvern refa' r-responsabbiltà tiegħu u ħa ħsieb li jwaqqaf dan ir-reġistru, dan qed isir mis-settur stess li suppost il-Gvern qed jirregola.

Din is-sena wkoll hemm min issoprenda ruħu li hawn kriżi ta' fejn jintrema l-iskart tal-bini.

Bil-mezzi kollha moderni ta' tbassir ekonomiku u ambjentali, suppost illi l-pajjiż laqa' għal din il-kriżi minn ħafna qabel.

Iżda l-problema hi li l-iżvilupp ekonomiku fuq naħa, u, min-naħa l-oħra, politika li taġevola lis-settur tal-bini b'mod esklussiv fuq realtijiet oħra tal-pajjiż, qed iwasslu biex il-pajjiż jikkomprometti l-patrimonju naturali u urban.

Għalhekk nappellawlek biex fil-Baġit li ġej, il-Gvern ma jkomplix iħalli lill-ekonomija, speċjalment l-industrija tal-bini, tkompli timxi b'mod li mhux sorveljat kif jixraq minn politika ambjentali responsabbli.

Qiegħed nehmeż l-ittri li ktibnielek fil-passat dwar dan is-suġġett.

F'isem sħabi nselli għalik,

Chairperson Kummissjoni Interdjoċesana Ambjent

Is-Sur Chris Agius, Segretarju Parlamentari għall-Ippjanar u s-Suq tal-Propjetà

Is-Sur Alfred Camilleri, Segretarju Permanenti, Ministeru tal-Finanzi

Il-Kummissjoni Ambjent dwar il-Baġit 2020


L-Isqof Awżiljarju Joseph Galea-Curmi ltaqa' ma' missjunarji Maltin li jwettqu ħidma pastorali f'diversi pajjiżi madwar id-dinja u li bħalissa jinsabu Malta.

Għal din il-laqgħa li saret f'Dar l-Emigrant, il-Belt Valletta, attendew saċerdoti djoċesani, reliġjużi u lajċi li jaħdmu fil-Pakistan, il-Brażil, il-Filippini, l-Amerika ta' Fuq, l-Awstralja, il-Kenja, il-Georgia u l-Perù.

Il-missjunarji qasmu l-esperjenzi u l-isfidi li jiltaqgħu magħhom fil-pajjiżi tat-tielet dinja fosthom il-faqar, in-nuqqas ta' opportunitajiet ta' edukazzjoni u ta' faċilitajiet sanitarji u mediċi.

Dawk li jgħixu f'pajjiżi żviluppati tkellmu dwar ir-realtà tas-solitudni u l-bżonn li tingħata aktar attenzjoni lill-ħtiġijiet tal-familja.

Fost il-missjunarji lajċi kien hemm familja ta' disa' persuni li ilhom fil-missjoni fl-Olanda għal dawn l-aħħar 25 sena.

L-Isqof Galea-Curmi rringrazzja lill-missjunarji Maltin tax-xogħol li qed iwettqu f'isem il-Knisja Kattolika.

Qal li l-kontribut tagħhom jixhed il-ġid li jsir mill-Knisja fil-ħajja tan-nies u li ħafna drabi jibqa' mistur.

L-Isqof żied jgħid li l-ħidma tagħhom tagħmel ġieħ lill-Knisja f'Malta.

Il-laqgħa kienet organizzata mill-Kummissjoni Emigranti flimkien mal-Uffiċċju Missjunarju.

Ritratti: knisja.mt/ritratti

Aktar ritratti >>

L-Isqof Awżiljarju jiltaqa' mal-missjunarji Maltin mxerrda mad-dinja


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Brett Ridgeman u Anthony Lurasetti jaħdmu flimkien bhala pulizija fil-belt fittizja ta' Bulwark.

F'operazzjoni li kienu qegħdin iwettqu kontra wieħed suspettat li jmexxi d-droga, Ridgeman juża vjolenza eċċessiva fuqu.

Dak li għamel Ridgeman jinqabad fuq video li meta jidher fuq il-media jqajjem furur.

Lt.

Calvert ma jkollux alternattiva ħlief li jissospendi, għal sitt ġimgħat mingħajr salaru, t-tnejn li huma biex jikkalma l-media.

Kien kollu għal xejn li Ridgeman talbu biex Lurasetti ma jeħilx miegħu.

Kemm Ridgeman kif ukoll Lurasetti jsibu ruħhom fi problemi finanzjarji; Ridgeman kellu l-mara Melanie, marida serjament waqt li Lurasetti xtaq ħafna li jipproponi lill-għarusa tiegħu biex jiżżewwġu.

Minħabba din il-qagħda diffiċli, jiddeċiedu li jduru lejn il-konnessjoni li kellhom ma' kriminali biex waqt li huma jkunu bla paga, ikunu jistgħu jdaħħlu xi ħaġa tal-flus.

Ridgeman jagħmel kuntatt ma' Freidrich, negozjant u msieħeb sew ma' nies kriminali.

Dan kien obbigat lejn Ridgeman u għalhekk tah informazzjoni fuq kriminal gwapp, Lorentz Vogelman li kien qiegħed iħejji serqa kbira minn Bank.

Sadanittant, Henry Johns li kien għadu kemm skonta sentenza l-ħabs kien qiegħed jittama li jsib xi opportunità li jaqla ftit flus biex ikun jista' jiffinanzja lil ommu, prostituta u dipendenti fuq id-droga, kif ukoll lil ħuh iż-żgħir li kien jinsab fuq siġġu tar-roti.

Johns jingħaqad ma' Biscuit biex jidħlu għal biċċa xogħol li kienet sejra trendi somma tajba ta' flus.

Dak li kien sejjer jħaddimhom kien Volgeman li riedhom li wieħed ikun is-sewwieq tal-van u l-ieħor ikun għassa, filwaqt li tkun qegħda sssir is-serqa.

Ridgeman u Lurasetti jsiru jafu bil-pjan kollu permezz tan-negozjant u jiddeċiedu li jimxu wara l-passi tal-gang ta' Vogelman u li wassalhom fi qrib fejn il-ħallelin kienu sejrin iwettqu serqa ta' ingotti ta' deheb.

X'jiġri meta Volgeman u l-gang tiegħu jibdew iwettqu s-serqa fuq il-Bank, b'Ridgeman u Lurasetti b'għajnehom fuqhom u jsegwu kull pass li kienu qegħdin jagħmlu?

Film Amerikan, mimli azzjoni, taħt id-direzzjoni u kitba ta' S. Craig Zahler.

Minħabba vjolenza eċċessiva, qtil kiesaħ u biered u bla ħniena ta' persuni li sabu ruħhom bla htija fin-nofs tal-pjan djaboliku ta' Volgeman, il-film tajjab li jarawh il-kbar biss b'riżerva.

Dragged Across Concrete


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

jingħaqad mat-Tielet Kruċjata Nisranija, jitqabad kontra l-Mislem f'battalji ħorox fl-Art Imqaddsa.

F'waħda minn dawn il-battalji, numru ta' priġunieri misilmin jinqabdu.

Il-kap kmandnat jordna l-qtugħ ir-ras ta' kull priġunier.

Robin xejn ma jaqbel ma' din id-deċiżjoni barbara.

Meta pprova juri ħniena biex ma jsirx hekk mat-tifel ta' Yahya, wieħed mill-kapijiet musulmani, tinqala' konfużjoni tant li ħafna mill-priġunieri jaħarbu fosthom Yahya li jirnexxielu jsib ruħu fuq bastiment sejjer lejn l-Ingilterra.

Robin ukoll jitlaq lejn pajjiżu f'Nottingham.

Kif jasal, isib li r-residenza tiegħu mġarrfa.

Ix-Xerrif ta' Nottingham mhux biss kien ġarraf ir-residenza iżda seraq dak kollu li kien ta' siewi biex ikompli jżid mal-ġid li ġa kellu, ġid li kien qiegħed jieħu minn ħalq l-fqar tal-belt ta' Nottingham.

Ix-Xerrif ukoll, sentejn qabel kien ħabbar li Robin kien inqatel waqt il-ġlied.

Robin isir jaf dan minn għand Marian, il-maħbuba tiegħu li kienet ġiet biex tisraq żiemel mill-istalel tiegħu.

Sadanittant, hu jiltaqa' ma' Yahya li kien biddel ismu għal John.

Flimkien miegħu, Robin, wara li jitħarreġ sew minn John kif jispara vleġeg b'aktar veloċità, jippjanaw kif sejrin jisirqu lix-Xerrif mill-ġid li kien geddes fuq skuża li l-Knisja għandha bżonn ta' finanzi biex tkompli tiġġieled il-Mislem.

Robin jagħmel dan biex jivvendika ruħu mix-Xerrif għax mhux biss seraqlu l-prorpjetà kollha tiegħu, iżda fuq kollox tilef lil Marian li issa saret il-maħbuba ta' Will Tillman.

Robin flimkien ma' John jibdew sensiela ta' serqiet tal-ġid li x-Xerrif kien jisraq kuljum mill-fqar u li kien jagħmlu taħt il-patruċinju ta' Kardinal minn Ruma.

Patri Tuck jgħin lil Robin f'din il-missjoni l-aktar meta Robin, ħass il-bżonn li jirbaħ il-fiduċja tax-Xerrif biex ma jqajjimx suspetti fuqu.

F'dan it-taħwid kollu, Robin, John u Tuck isiru jafu bi pjan djaboliku li x-Xerrif u l-Kardinal kienu qegħdin jippjanaw kontra l-pajjiż, ir-raġuni li għaliha, l-Kardinal kien ġie apposta minn Ruma biex jikkonkludi dan il-ftehim.

X'isir minn hawn?

Film Amerikan, mimli azzjoni, taħt id-direzzjoni ta' Otto Bathurst u kitba ta' Ben Chandler u David James Kelly.

Minħabba li l-Knisja tiġi ppreżentata b'mod aħrax ħafna, kif ukoll vjolenza mdemmija u kliem baxx, ikun tajjeb li l-film jarawh dawk li għalqu l-ħmistax-il sena.

Robin Hood


Diretturi:

Ilħna:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Ir-Re Runeard, fundatur u l-ewwel re ta' Arendelle, stabbilixxa trattat mat-tribù ta' Northuldra billi bnielhom diga fit-territorju tagħhom magħruf bħala: The Enchanted Forest.

Sfortunatament, bejniethom faqqgħet ġlieda b'riżultat li l-ispirti tad-dinja: in-nar, l-arja u l-ilma li kienu jgħammru fil-foresta, rrabjaw ħafna tant li dawn sparixxew minn hemm u ħajt ta' ċpar inkaxxa lil kulħadd fil-foresta.

Il-Prinċep Agnari, iben ir-Re Runeard, b'xorti tajba u bl-għajnuna ta' salvatur mhux magħruf, irnexxielu joħroġ minn hemm.

Iż-żmien igerbeb u tliet snin fuq l-inkurunazzjoni, ir-Reġina Elsa ta' Arendelle kienet qegħda tiċċelebra l-ħarifa mal-Principessa Anna, oħta ż-żgħira, Olaf, l-isnowman, Kristoff u Sven, ir-renna tiegħu.

Meta Elsa tisma' leħen misterjuż isejhilha, hi tmur fejn kienet semgħet il-leħen u bla ma riedet qajjmet l-ispirti elementali li kkawżaw lil kull min kien jgħix fis-saltna biex jevakwa u jitilqu minn hemm.

Grand Pabbie , il-mexxej ta' Trolls u t-tribu kollu jaslu ġewwa Arendelle ghax saru jafu bil-qagħda.

Hu jinforma lil kulhadd li hemm bżonn li jsiru jafu l-verità kollha fuq il-passat tas-saltna.

Sadanittant, Elsa, Anna, Olaf, Kristoff u Sven jitilqu lejn l

Enchanted Forest minn fejn kienet ġejja l-vuċi misterjuża.

Ir-riħ, forma ta' tromba beda jiknes kull ma jsib quddiemu iżda Elsa twaqqfu meta tispara borra li ffurmat numru ta' statwetti skulturati.

B'hekk hi waqqfet il-ħsara li r-riħ seta' jagħmel.

L-iskulturi kienu kollha forom ta' xbiehat ta' missirijiethom u ommijiethom mill-passat, ommhom fil-fatt kienet Iduna, mara minn Northuldra u li kienet salvat lil Prinċep Agnari.

Hawn jiltaqgħu wkoll ma' truppa ta' Northuldra u ġemgħa ta' suldati minn Arendelle li kienu għadhom jiġġieldu bejniethom.

Elsa u Anna jirnexxilhom iġibu waqfien mill-ġlied billi spjegawlhom li ommhom kienet Northuldra, waqt li missierhom kien Arendelljan.

Ftit wara, Elsa ssir taf li kien hemm il-ħames spirtu li kien kapaċi li jġib għaqda bejn il-popli u l-maġika fin-natura.

Elsa tkompli l-vjaġġ tagħha lejn it-tramuntana flimkien ma' Anna u Olaf.

X'jiġri minn hawn?

Film Amerikan, animat kompjuterizzat, mużikali u mimli fantasija li żgur għandu jogħġob lil kulħadd kif għamel l-ewwel film fl-2013.

Hu taħt id-direzzjoni ta' Chris Buck u Jennifer Lee, b'kitba ta' Jennifer Lee, Chris Buck, Marc E. Smith u Robert Lopes.

Film ħelu ħafna b'tagħlima pożittiva u ta' min jirrikkmandah.

Frozen 2


DiretturI:

Ilħna:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Rex hu l-korġi favorit tar-Reġina Eliżabetta, mogħti lilha bħala rigal meta kien għadu ġeru.

Imfissed għall-aħħar, Rex jgħix f'Buckingham Palace ma' tliet korġi ohra, f'ħajja ta' lussu.

Meta l-President tal-Amerika, Donald Trump, flimkien ma' martu Melenia jagħmlu żjara statali fl-Ingilterra, iġibu lil Mitzi kelba korġi.

Ir-reġina tissuġġerrixxi li wieħed mill-korġi tagħha jgħammar ma' Mitzi.

Trump togħġbu l-idea.

Mitzi titħalla tagħżel lil wieħed mill-korġi u hi tagħżel lil Rex li xejn ma jieħu pjaċir bil-proposta li Mitzi tagħmillu.

Rex jagħmel ħiltu biex jevitah ħafna drabi.

Ġara, iżda, f'waħda minn dawn l-attentati, li Rex, biex jaħrabha, jidħol fil-kamra tal-ikel fejn ir-reġina kienet qegħda tospita lil President Trump u martu għal ikla statali.

Sfortunatament, Rex aċċidentalment jigdem il-President, b'riżultat li r-reġina xejn ma ħadet pjaċir b'dak li ġara.

Rex umiljat għal dak li seħħ, jiġi kkonsolat minn Charlie, korġi ieħor li kellha r-reġina.

Charlie kien jgħir għal Rex u għalhekk ġietu l-opportunità biex jindieħes ma' Rex u jħajjru joħroġ barra l-palazz fuq promessa falza li l-Papa fil-Vatikan xtaq ħafna li jkollu korġi.

Rex emmen dak li qallu Charlie.

L-ewwel ħaġa li għamel Charlie, hekk kif kienu barra l-palazz, kien li jaqla' minn għonq Rex il-ġiżirana, rigal tar-Reġina.

Hekk kif kienu t-tnejn maġemb ix-xmara Thames, Charlie mbotta lil Rex fl-ilma.

B'xorti tajba, Rex jiġi salvat minn raġel li jieħdu f'xelter tal-annimali.

Xejn ma kienet faċli li Rex jintegra mal-annimali li kienu miżmuma hemm imma maż-żmien hu sar ħabib ma' ħafna minnhom l-aktar ma' Wanda li wkoll tibda turi nteress fih.

Wanda kienet il-maħbuba ta' Tyson, kelb kbir u ġellied li sfida lil Rex għal ġlied.

Rex jirnexxielu jipperswadi l-klieb l-oħra biex jingħaqdu kontra Tyson u b'hekk jirnexxielhom jirbħulu.

Wara din l-avventura, Rex flimkien ma' Wanda u xi klieb oħra jaħarbu mix-xelter u jmorru lejn Buckingham Palace.

Is-suldati ma jagħrfux lil Rex għaliex kien maħsub li Rex, skont Charlie, kien inqatel minn xi volpi.

X'jiġri minn hawn?

Tgħid Rex jerġa' jakkwista l-post privileġġat li kellu qabel?

X'jagħmel hu u sħabu biex iseħħ dan?

Film animat komputerizzat, Belġjan bl-Ingliż, taħt id-direzzjoni ta' Ben Stassen u Vincent Kesteloot.

Film bi storja ħelwa u li għandu jogħġob lil kulħadd.

The Queen's Corgi


L‐Arċisqof Charles J. Scicluna ser jitlob li jerġa' jinfetaħ il‐każ tal‐Venerabbli Adelaide Cini biex eventwalment, jekk tissodisfa l‐kriterji tal‐liġi tal‐Knisja, din il‐mara lajka tiġi bbeatifikata.

Dan ser isir waqt Quddiesa li ser jiċċelebra l‐Arċisqof għada,

it‐Tlieta 15 ta' Ottubru, fis‐7pm

, fil‐mitt sena tal‐eżumazzjoni u t‐trasport tal‐fdalijiet tagħha miċ‐ċimiterju ta' Santa Marija Addolorata għall‐istitut "Ta' Ċini" li kienet waqqfet u fejn tinsab midfuna.

Adelaide Cini kienet ġiet iddikjarata Venerabbli mill‐Papa Piju X fit‐23 ta' Frar 1910.

Il‐Quddiesa, li għaliha mistieden kulħadd, b'mod speċjali min irid jitlob xi grazzja speċjali ta' fejqan bl‐interċessjoni tal‐Venerabbli, ser issir fil‐kappella li tinsab fl‐Istitut Adelaide Cini, Sta Venera.

L‐Arċisqof irid li l‐eżempju ta' ħajjitha u l‐ħidma li wettqet Adelaide Cini man‐nisa vittmi tal‐prostituzzjoni u wliedhom, isiru aktar magħrufa u apprezzati mill‐Insara.

Imwielda l‐Belt Valletta fil‐25 ta' Ottubru 1838, Adelaide kienet l‐iżgħar fost 13 aħwa.

Meta kien għad lanqas kellha 18‐il sena, marret tħabbat il‐bieb tal‐Monasteru ta' Santa Katerina fil‐Belt Valletta.

Il‐Prijura Swor Giuseppa Baldacchino, li laqgħetha minn wara l‐gradi tal‐ħadid, impressjonat ruħha meta ratha hekk dgħajfa u rqiqa minkejja li kienet bint tas‐sid għani tal‐fabbrika tal‐għaġin fil‐Ħamrun.

Adelaide talbet li tiġi aċċettata bħala postulanta.

Swor Giuseppa, għalkemm konvinta mill‐isfond reliġjuż ta' Adelaide, setgħet biss tikkunsidra t‐talba tagħha b'simpatija.

Hija għamlet dan għaliex it‐tfajla kienet taħt tensjoni psikoloġika wara li kellha proposta għaż‐żwieġ li għaliha l‐ġenituri tagħha oġġezzjonaw.

Peress li l‐Prijura kienet konvinta li l‐vokazzjoni tagħha kienet 'il barra mill‐kunvent, tatha l‐parir li tirritorna lejn id‐dar tagħha u tistenna lil Alla juriha n‐natura vera tal‐vokazzjoni tagħha.

Probabbilment, it‐tfalja Adelaide, ma fehmitx il‐messaġġ tas‐soru, iżda bla dubju hi ftakret fih ftit taż‐żmien wara meta b'kumbinazzjoni ltaqgħet ma' prostituta żagħżugħa minn Sqallija li kienet saret magħrufa għall‐attivitajiet tagħha fost is‐setturi l‐aktar sinjuri tas‐soċjetà.

L‐isforzi tagħha biex issir tafha kellhom suċċess u Adelaide kkonvinċietha biex tmur tgħix magħha fid‐dar tal‐ġenituri tagħha.

Il‐ħbiberija ta' Adelaide kienet providenzjali għax it‐tfajla minn Sqallija bidlet ħajjitha, ingħaqdet mas‐Sorijiet tar‐Ragħaj it‐Tajjeb u eventwalment saret superjura tal‐kunvent f'Alexandria.

Kienet din il‐bidla mirakuluża li ħeġġet lil Adelaide u wrietha t‐triq tal‐vokazzjoni tagħha.

B'hekk hija bdiet moviment missjunarju ġdid fost il‐ħafna bniet abbandunati mill‐klassijiet il‐fqar tas‐soċjetà Maltija.

Bl‐għajnuna finanzjarja tal‐benefatturi John Asphar u martu Angelica, hija fetħet l‐ewwel dar għall‐ommijiet mhux miżżewġa.

Wara l‐mewt ta' missierha, Adelaide bidlet il‐fabbrika tal‐għaġin tagħhom f'konservatorju għall‐bniet l‐aktar fil‐bżonn.

Dan kien il‐bidu tal‐Istitut Cini f'Santa Venera li sa mill‐1876 tmexxa mis‐Sorijiet tal‐Karità.

Adelaide mietet fit‐28 ta' Marzu, 1885, fl‐età ta' 46 sena, u ndifnet fiċ‐Ċimiterju ta' Santa Marija Addolorata f'Raħal Ġdid.

Fl‐1907, fid‐Djoċesi ta' Malta ngħata bidu għall‐proċess informattiv dwar il‐ħajja u l‐ħidma ta' din il‐mara, li ħalliet marka li tibqa' tidher fl‐istorja soċjali u reliġjuża ta' Malta.

Il‐Papa Piju X ddikjaraha Venerabbli fit‐23 ta' Frar 1910.

Disa' snin wara, fil‐15 ta' Ottubru 1919, il‐fdalijiet tagħha ġew eżumati u midfuna mill‐ġdid fil‐kappella tal‐Istitut mibnija fi stil Romanesk, bil‐ġenerożità ta' Maria Zammit u kkonsagrata mill‐Arċisqof ta' Malta ta' dak iż‐żmien, Mons. Mawru Caruana OSB.

Adelaide Cini... mitt sena wara


Direttur:

Ilħna:

Brianna Denski, Ken Hudson Campbell, Kenan Thompson, Ken Jeong, Mila Kunis, John Oliver, Jennifer Garner u Matthew Broderick

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

June Bailey u ommha ħolqu avventura ħelwa fuq park ta' divertiment maġiku li kien immexxi minn grupp ta' annimali: Boomer, ors blu li kien jagħti merbħa lil dawk kollha li jżuru l-park; Greta, ħanżira salvaġġa; Gus u Cooper, kasturi aħwa; Steve, porkuspin li jħobb lil Greta; u l-mexxej Peanut, xadin li għandu l-ħila li joħloq logħob ġdid billi jisma' leħen omm June.

Sfortunatament, omm June tħossha ħażin u jkun hemm bżonn li tmur l-isptar għal kura.

Riżultat ta' dan, June tibda titlef l-interess fil-Wonderpark u b'tant rabja tasal biex taħraq il-blueprints kollha tax-xogħol li kien sar fuq il-park.

Mr. Bailey meta jara dan, jibgħat lil June għal kamp tal-matematika ma' sħabha tal-iskola, iżda meta June qrat in-nota li ħalla missierha fil-basket: "Miss you.

Love you", June tinterpreta ħażin din in-nota u ħasbet li missierha kien jinsab fi kriżi minħabba n-nuqqas tagħha.

Bl-għajnuna ta' Banky, il-ħabib tagħha li ħoloq distrazzjoni fuq il-kowċ, June tahrab biex tmur lura d-dar iżda ġewwa masġar issib Wonderland ma jaħdimx.

Minn fuq dan il-park ta' divertiment kienet għaddejja tempesta ta' sħaba mudlama, u waqt li June u l-annimali jkunu qegħdin jippruvaw jirranġaw il-mekkaniżmu tal-park, jiġu attakkati minn numru kbir ta' ximpanzi żombi.

Fil-konfużjoni sħiħa li nqalgħet, June tissepara mill-annimali u ssib ruħha f'kamra fl-arja, magħrufa bħala Zero-G-Land u hemm issib lil Peanut li jistqarr magħha li meta ma baqgħax jisma' aktar il-leħen ta' ommha, hu sab ruħu mitluf.

June tintebaħ li kien minħabba fiha li nħolqot dik id-Dalma b'riżultat li x-ximpanzi żombi nvadaw u ħadu lil Peanut bħala priġunier tagħhom.

June jirnexxielha taħrab u tmur lura lejn l-annimali biex tgħidilhom li sabet lil Peanut u li kien tort tagħha li nħolqot id-dalma.

L-annimali xejn ma ħadu pjaċir b'dak li qaltilhom June u lkoll telquha.

X'jiġri minn hawn?

June tiġi f'idejha biċċa mill-blueprints ta' Wonderland li wara kollox kienet hi stess li ħolqitha bl-għajnuna ta' ommha.

Film animat ikkomputerizzat, taħt id-direzzjoni ta' Dylan Brown u kitba ta' Robert Gordon, Josh Appelbaum u André Nemec.

Film mimli azzjoni u b'messaġġ pożittiv li għandu jogħġob l-aktar lit-tfal żgħar.

Wonder Park


Diretturi:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Fl-avventura li assistejna għaliha fil-film:

, nofs il-ħajja fl-Univers ġiet eliminata minn Thanos, tirann intergalattiku, wara li rnexxielu jakkwista f'idejh l-Ingwanta Infinita bis-sitt Ġebliet Infiniti fiha.

Waqt li l-familja ta' Clint Barton (Hawkeye/Ronin) nqerdet, Carol Danvers (Captain Marvel), irrnexxielha ġġib lura lejn id-Dinja lil Nebula (it-tifla adottiva ta' Thanos) u Tony Stark (Iron Man).

Dawn kienu jinsabu mitlufa fl-ispazju wara li ġew megħluba minn Thanos.

Lura lejn id-Dinja, jingħaqdu ma' Natasha Romanoff (Black Widow), Bruce Banner (Hulk), Steve Rogers (Captain America), Rocket, Thor (Re ta' Asgard), Pepper Potts (l-għarusa ta' Stark) u James Rhodes (War Machine).

Dawn jiġu flimkien biex jippjanaw kif sejrin jisirqu l-Ġebliet Infiniti biex hekk jużawhom biex irreġġgħu lura l-azzjonjiet kollha li ġraw.

Hekk kif sabu lil Thanos, isiru jafu mingħandu, li hu kien qeridhom biex ma jintużawx aktar.

Bir-rabja, Thor jaqta' ras Thanos.

Jgħaddu ħames snin; l-Avengers inbidlu.

Banner jieħu kontrol tan-naħa tiegħu li kellu ta' Hulk.

Thor, sakranażż, isir il-mexxej irresponsabbli ta' Asgard ġewwa n-Norveġja.

Sadanittant, Scott Lang (Ant Man) jaħrab mill-

u jsir jaf x'ġara mid-Dinja fl-assenza tiegħu.

Hu jiltaqa' ma' Romanoff u Rogers fejn jispjegalhom l-effett tal-

u l-effett li jkollha fuqhom meta jużawha biex imorru lura fiż-żmien.

Għalhekk it-tlieta jipproponu lil Stark li kien qiegħed jieħu ħsieb lil bintu, Morgan ma' Pepper Potts, biex jivvjaġġaw lura fiż-żmien u hekk ikunu f'qagħda li jakkwistaw il-Ġebliet Infiniti qabel Thanos jieħu l-pussess tagħhom hu.

Stark għall-bidu jirrifjuta l-proposta għall-fatt li kienu sejrin ibiddlu l-istorja, kif ukoll tolqot lil bintu Morgan.

Iżda wara li rrifletta u ftakar kif kien tilef lil Peter Parker, Stark jirnexxielu jiddisinja magna ta' żmien li tkun taħdem.

L-Avengers, magħqudin, jinqasmu fi gruppi biex jidħlu għal din il-missjoni delikata biex jieħdu pussess tas-sitt Ġebliet Infiniti qabel ma Thanos jirnexxielu jagħmel dan hu stess.

X'jiġri minn hawn?

Tgħid jirnexxielhom ibiddlu l-istorja u hekk isalvaw il-qerda tal-Univers mill-qilla ta' Thanos?

Film Amerikan, mimli azzjoni, taħt id-direzzjoni tal-aħwa Anthony u Joe Russo u kitba ta' Christopher Markus u Stephen McFeely.

Film eċitanti, spettaklu interessanti u moralment qawwi għalkemm b'numru ta' xeni vjolenti.

Avengers: Endgame


Direttur:

Attur prinċipali:

Ħin tal-Film:

Maħruġ minn KRS Releasing Ltd

KLASSIFIKA TAL-FILM:

KLASSIFIKA TAĊ-ĊENSURA:

Għaddew tnax-il sena mill-mewt tat-tenur Luciano Pavarotti.

Kellu sebgħin sena meta nħakem mill-marda tal-kanċer u f'qasir żmien tilef il-battalja għal ħajja.

Pavarotti jibqa' magħruf bħala wieħed mill-ikbar tenuri li qatt rat id-dinja.

Il-bidu tal-film/dokumentarju fuq il-ħajja tiegħu, jeħodna ġewwa l-Amazon fl-1995 meta Pavarotti kien qiegħed jagħti kunċert fl-Amerika t'isfel.

Hu xtaq li jmur jagħmel żjara fit-Teatru Amazon ġewwa Manaus fejn il-famuż Caruso darba kien kanta.

Il-kronoloġija tal-film tirrispetta ħafna dak li seħħ fl-ewwel snin ta' ħajtu meta insiru nafu wkoll xi ftit fuq il-familja tiegħu, fosthom lil missieru li kien furnar u kien ikanta bħala tenur fil-kor tal-knisja lokali.

F'dak iż-żmien kienu popolari ħafna l-ġbid ta' films super-eight.

B'xorti tajba, numru minn dawn il-films miġbuda minn membri tal-familja, juruna r-rispett u l-affezzjoni tal-familja lejn xulxin.

Pavarotti stess jiddeskrivi l-imħabba tal-ewwel mara li kellu, Adna Veroni u t-tfal bniet li kellu minn dan iż-żwieġ fi żmien ħames snin.

Veroni stess kienet ta' appoġġ finanżjarju għal Luciano fil-bidu tal-karriera tiegħu.

Bla dubju ta' xejn dawn is-snin kienu snin ta' ferħ għall-familja tiegħu għalkemm Luciano beda spiss jivvjaġġa biex jagħti kunċerti.

Fil-film joħroġ ċar li kemm Adna u kif ukoll it-tlett ibniet kienu intelliġenti u attraenti.

Min-naħa l-oħra Pavarotti kien bniedem ġeneruż u ħanin, jaf jiċċajta u li l-preżenza tiegħu dejjem kienet iġib ferħ kbir fejn kien ikun.

Id-dixxiplina li artist ikollu jipprattika minħabba l-vjaġġi spiss li jkollu jagħmel, xejn ma kien faċli għalih għax kienu jżommuh 'l boghod mid-dar.

Sfortunatament din it-tip ta' ħajja ma għenitux biex il-famija tibqa' magħquda.

Pavarotti kien jibbrilla l-aktar fl-opri bħal "La Boheme" u "Tosca".

Hu beda jkun imfittex.

F'wieħed mill-ikbar kunċerti li baqa' msemmi kien il-kunċert ta' Three Tenors, Placido Domingo, Josè Carreras u Pavarotti taħt it-tmexxija tas-surmast tal-orkestra, Zubin Mehta.

Il-flus li Pavarotti kien idaħħal mill-kunċerti, ħafna minnhom kienu jmorru għal karità għalkemm dawn l-għotjiet ġraw fl-istess żmien meta faqqa' l-iskandlu ta' relazzjoni ta' mħabba li Pavarotti beda u li żviluppat f'familja ġdida.

Għalkemm Adna tħawdet sew iżda dejjem baqgħet iżżomm lil Luciano fi stima kbira u dan joħroġ ċar fl-intervisti li tat għal dan id-dokumentarju.

Film-dokumentarju fuq il-ħajja ta' tenur ta' fama li għalkemm m'għadux magħna iżda jibqa' ħaj għal min iħobb il-mużika klassika l-aktar l-opra.

Il-film hu taħt id-direzzjoni ta' Ron Howard u kitba ta' Mark Monroe.

Pavarotti